Document ID: 32010D0262

DEĊIŻJONI TAL-KUMMISSJONI
tat-28 ta’ Ottubru 2009
dwar l-għajnuna mill-Istat C 14/08 (ex NN 1/08) implimentata mir-Renju Unit għal Northern Rock
(notifikata bid-dokument numru C(2009) 8102)
(It-test bl-Ingliż biss huwa awtentiku)
(Test b’relevanza għaż-ŻEE)
(2010/262/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-ewwel sottoparagrafu tal-Artikolu 88(2),
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a),
Wara li sejħet lill-partijiet interessati biex jissottomettu l-kummenti tagħhom skont id-dispożizzjonijiet imsemmija qabel (1) (2) u wara li kkunsidrat il-kummenti tagħhom,
Billi:
1. PROĊEDURA
(1)
Permezz tad-Deċiżjoni tal-5 ta’ Diċembru 2007 (3) (minn hawn ‘il quddiem “id-deċiżjoni tal-5 ta’ Diċembru 2007”) il-Kummissjoni sabet li l-faċilità ta’ likwidità implimentata mill-Bank of England (minn hawn ‘il quddiem “BoE”) fl-14 ta’ Settembru 2007 favur Northern Rock (minn hawn ‘il quddiem “NR”) ma tikkostitwix għajnuna mill-Istat. Barraminnhekk il-Kummissjoni ddeċidiet li l-garanziji fuq id-depożiti bl-imnut mogħtija mill-awtoritajiet tar-RU bejn is-17 u l-20 ta’ Settembru u d-9 ta’ Ottubru 2007 kien fihom għajnuna mill-Istat li kienet kompatibbli mas-suq komuni bħala għajnuna tas-salvataġġ għal sitt xhur, sas-17 ta’ Marzu 2008, b’konformità mal-Linji Gwida tal-Komunità dwar l-Għajnuna mill-Istat għas-Salvataġġ u r-Ristrutturar ta’ Impriżi f’Diffikultà (4) (minn hawn ‘il quddiem “il-Linji Gwida R&R”). Fid-Deċiżjoni tagħha l-Kummissjoni insistiet ukoll fuq is-sottomissjoni ta’ pjan ta’ ristrutturar fi żmien sitt xhur jew il-ħlas lura tal-għajnuna.
(2)
Permezz tal-ittra tal-21 ta’ Diċembru 2007, l-awtoritajiet tar-RU infurmaw lill-Kummissjoni dwar l-estensjoni ta’ dawk l-arranġamenti ta’ garanzija. Fit-8 ta’ Jannar, l-24 ta’ Jannar, is-6 ta’ Frar, it-13 ta’ Frar u l-10 ta’ Marzu 2008 saru laqgħat bejn ir-rappreżentanti tar-Renju Unit u l-Kummissjoni.
(3)
Fis-17 ta’ Frar 2008 l-awtoritajiet tar-RU ħabbru li n-NR kien se jiġi nazzjonalizzat. Permezz ta’ ittra tas-17 ta’ Marzu 2008, ir-Renju Unit bagħat lill-Kummissjoni pjan ta’ ristrutturar għan-NR u għarrafha dwar miżuri ta’ għajnuna mill-Istat li kienu se jakkompanjaw dak il-pjan u jippermettu li jiġi implimentat. Permezz ta’ ittra tal-31 ta’ Marzu 2008, ir-Renju Unit bagħat pjan ta’ ristrutturar aktar dettaljat u bi ftit emendi.
(4)
Permezz ta’ ittra bid-data tat-2 ta’ April 2008, il-Kummissjoni infurmat lir-Renju Unit li kienet iddeċidiet tibda l-proċedura stabbilita fl-Artikolu 88(2) tat-Trattat fir-rigward tal-miżuri ta’ għajnuna (minn hawn ‘il quddiem “id-Deċiżjoni tal-ftuħ”).
(5)
Id-Deċiżjoni tal-ftuħ ġiet ippubblikata f’Il-Ġurnal Uffiċjali tal-Unjoni Ewropea (5). Il-Kummissjoni invitat lill-partijiet interessati jissottomettu l-kummenti tagħhom dwar l-għajnuna.
(6)
Permezz ta’ ittra tat-2 ta’ Mejju 2008, ir-Renju Unit irrisponda d-Deċiżjoni tal-ftuħ. Il-Kummissjoni rċeviet ukoll il-kummenti tal-partijiet interessati. Permezz ta’ ittra tal-15 ta’ Lulju 2008, li rċeviet fil-31 ta’ Lulju 2008, hi bagħtet dawk il-kummenti lir-Renju Unit, li ngħata l-opportunità jirreaġġixxi; il-kummenti tiegħu ntbagħtu permezz ta’ ittra tad-29 ta’ Awwissu 2008.
(7)
Permezz tal-ittra tal-25 ta’ April 2008, il-Kummissjoni bagħtet mistoqsijiet dwar il-pjan ta’ ristrutturar sottomess fil-31 ta’ Marzu 2008. Ir-Renju Unit ta t-tweġibiet tiegħu permezz ta’ ittra tas-6 ta’ Ġunju 2008. Fit-30 ta’ Ġunju 2008, saret laqgħa bejn il-Kummissjoni u l-awtoritajiet tar-RU. Wara dik il-laqgħa, l-awtoritajiet tar-RU ipprovdew informazzjoni addizzjonali permezz tal-ittri tat-8 ta’ Lulju u t-13 ta’ Awwissu 2008.
(8)
Fil-5 ta’ Awwissu 2008, il-gvern tar-RU ħabbar pubblikament li kellu l-ħsieb li jikkonverti sa 3 biljun GBP ta’ self lin-NR f’ekwità. L-awtoritajiet tar-RU kienu avżaw preċedentement lill-Kummissjoni dwar din it-tħabbira.
(9)
Fil-11 ta’ Novembru 2008, il-15 ta’ Jannar 2009 u l-4 ta’ Frar 2009, l-awtoritajiet tar-RU avżaw lill-Kummissjoni li kienu qed jikkunsidraw pjanijiet għar-ristrutturar tan-NR li, minħabba l-impatt tal-kriżi finanzjarja, kienu jvarjaw b’mod sinifikanti minn dawk imħabbra f’Marzu 2008 u taw deskrizzjoni ta’ dawk il-pjanijiet.
(10)
Fl-20 ta’ Frar 2009, l-awtoritajiet tar-RU taw informazzjoni addizzjonali dwar il-ħsieb li n-NR jinqasam fi tnejn. Pjan aktar dettaljat ġie notifikat permezz tal-ittri tal-31 ta’ Marzu 2009 u t-2 ta’ April 2009.
(11)
Permezz ta’ ittra tas-7 ta’ Mejju 2009, il-Kummissjoni avżat lir-Renju Unit li kienet iddeċidiet testendi l-proċedura skont l-Artikolu 88(2) tat-Trattat biex tkopri l-pjan ta’ ristrutturar emendat li kien ġie sottomess lilha f’Marzu (minn hawn ‘il quddiem “id-Deċiżjoni ta’ estensjoni”).
(12)
Id-Deċiżjoni ta’ estensjoni ġiet ippubblikata f’Il-Ġurnal Uffiċjali tal-Unjoni Ewropea (6) u l-partijiet interessati ntalbu jissottomettu l-kummenti tagħhom dwar l-għajnuna.
(13)
Ir-RU irreaġixxa għad-Deċiżjoni ta’ estensjoni permezz ta’ ittra tat-22 ta’ Ġunju 2009. Barraminnhekk, il-Kummissjoni rċeviet il-kummenti minn terzi partijiet. Permezz ta’ ittra tal-14 ta’ Awwissu 2009, dawk il-kummenti ntbagħtu lir-Renju Unit, li ngħata l-opportunità jirreaġġixxi. Ir-Renju Unit issottometta l-kummenti tiegħu permezz ta’ ittra tas-17 ta’ Awwissu 2009.
(14)
Fl-10 ta’ Ġunju, ir-Renju Unit ipprovda pjan ta’ ristrutturar aġġornat għan-NR, li ġie diskuss mal-Kummissjoni fil-laqgħat li saru fis-26 ta’ Ġunju u l-21 ta’ Awwissu 2009. Ir-Renju Unit ipprovda ukoll aktar informazzjoni fit-22 ta’ Ġunju, is-26 ta’ Ġunju, il-15 ta’ Lulju, is-17 ta’ Awwissu, it-18 ta’ Awwissu, l-4 ta’ Settembru, is-17 ta’ Settembru, it-18 ta’ Settembru, il-21 ta’ Settembru, it-22 ta’ Settembru u t-30 ta’ Settembru 2009.
2. DESKRIZZJONI TAL-GĦAJNUNA
2.1. IL-BENEFIĊJARJU U D-DIFFIKULTAJIET TIEGĦU
(15)
Qabel ma bdew id-diffikultajiet fit-tieni nofs tal-2007, in-NR kien il-ħames l-akbar bank tas-self b’ipoteka tar-RU b’total tal-karta tal-bilanċ ta’ 113,5 biljun GBP fit-30 ta’ Ġunju 2007 u 109,3 biljun GBP fl-aħħar tal-2007. Fl-2006, kellu total tal-karta tal-bilanċ ta’ 101 biljun GBP, waqt li d-dħul mill-imgħax kien jammonta għal kważi 5 biljun GBP. In-NR irreġistra profitt ta’ 443 miljun GBP matul l-2006. Il-bank kellu personal ta’ 6 000 persuna fl-2006, kellu 77 fergħa mar-Renju Unit kollu u kien preżenti fl-Irlanda, fid-Danimarka u fil-Guernsey.
(16)
Is-self b’ipoteka fuq proprjetà residenzjali kien u jibqa’ l-attività prinċipali tan-NR. Dan jirrapreżenta aktar minn 90 % tas-self kollu lill-klijenti li għad irid jitħallas. Fl-ewwel nofs tal-2007, il-bank kellu sehem tas-suq tas-self b’ipoteka gross tar-RU ta’ 9,7 % u tas-self b’ipoteka nett ta’ 18,9 % (7). In-NR iffinanzja l-maġġoranza tas-self b’ipoteka fit-tul bil-ħruġ ta’ Titoli Garantiti b’Ipoteki fuq Proprjetà Residenzjali u bonds koperti, waqt li sehem dejjem jonqos tal-fondi tiegħu twettaq permezz ta’ depożiti bl-imnut. Fit-30 ta’ Ġunju 2007, id-depożiti bl-imnut ammontaw għal 24 biljun GBP biss minn total tal-karta tal-bilanċ ta’ 113 biljun GBP. F’Marzu tal-2001 in-NR waqqaf struttura ta’ titolarizzazzjoni ta’ “master trust” magħrufa bħala “Granite” li għamel użu estensiv minnha minn dak iż-żmien. Aktar informazzjoni dwar in-NR hija rreġistrata fl-Artikolu 2.1 tad-Deċiżjoni tal-ftuħ tat-2 ta’ April 2008.
(17)
Id-dipendenza tan-NR fuq fondi bl-ingrossa kkawża diffikultajiet fit-tieni nofs tal-2007 meta s-suq tat-titolarizzazzjoni tal-ipoteki waqa’, kif deskritt f’aktar dettall fl-Artikolu 2.2 tad-Deċiżjoni tal-ftuħ. Il-problemi tal-fondi tan-NR wasslu lill-awtoritajiet tar-RU biex jipprovdu self u garanziji, li ġew approvati mill-Kummissjoni bħala għajnuna ta’ salvataġġ sas-17 ta’ Marzu 2008 permezz tad-Deċiżjoni tal-5 ta’ Diċembru 2007. L-Artikolu 2.3.1 tad-Deċiżjoni ta’ ftuħ jiddeskrivi ċ-ċirkustanzi li wasslu lill-Istat biex jipprovdi garanziji addizzjonali fit-18 ta’ Diċembru 2007, li ġew approvati mill-Kummissjoni bħala għajnuna ta’ salvataġġ kompatibbli (Artikolu 4.5.2 tad-Deċiżjoni tal-ftuħ).
(18)
Fil-bidu tal-2008, NR u l-awtoritajiet tar-RU ippruvaw isibu soluzzjoni fis-settur privat. Bħala riżultat, ġew sottomessi pjanijiet kummerċjali għal NR lill-gvern minn Virgin u mid-diriġenti ta’ NR, li ġew stabbiliti fl-Artikoli 2.3.2 u 2.3.3 tad-Deċiżjoni tal-ftuħ. L-attentat biex tinsab soluzzjoni fis-settur privat falla u sussegwentement NR ġie nazzjonalizzat fit-22 ta’ Frar 2008 fuq il-bażi ta’ leġiżlazzjoni introdotta fil-ġranet preċedenti (Artikolu 2.3.4 tad-Deċiżjoni tal-ftuħ) (8).
(19)
It-tkabbir tal-kriżi finanzjarja globali wara l-waqgħa ta’ Lehman Brothers u l-kriżi ekonomika u l-kriżi fis-suq tad-djar li segwew wasslu għal żieda fl-inadempjenza fuq is-self dovut ta’ NR u sfurzaw lil NR jieħu ħlas għad-danni fuq it-telf mis-self fl-2008 u matul l-ewwel nofs tal-2009 konsiderevolment ogħla mill-medja ta’ banek oħra. Dan hu minħabba l-fatt li NR kien għamel ħafna self riskjuż, b’mod partikolari permezz ta’ self b’valur proporzjonalment għoli (minn hawn ‘il quddiem “LTV”), li parti konsiderevoli minnu kienu Together loans (ipoteki bl-LTV […] (*) 125 % kombinati ma’ self mhux assigurat).
(20)
Il-ħlas għad-danni fuq it-telf mis-self li kellu jagħmel NR affettwa ħażin il-proporzjonijiet tal-kapital tiegħu tant li f’Lulju 2008 kiseb konċessjoni mill-Awtorità tas-Servizzi Finanzjarji tar-RU (minn hawn ‘il quddiem “FSA”) biex jinkludi l-kapital Tier 2 kollu disponibbli fir-riżorsi kapitali ta’ NR mingħajr restrizzjoni sabiex jilħaq ir-rekwiżiti minimi regolatorji tal-kapital tiegħu. Din il-konċessjoni ngħatat wara li t-Teżor tar-RU (minn hawn ‘il quddiem “HMT”) ta garanzija lill-FSA li NR kien se jopera ‘l fuq mir-rekwiżiti minimi ta’ kapital.
(21)
Fir-rapporti tiegħu dwar l-ewwel kwart tal-2009, NR irrapporta li kien qed jistenna telf sostanzjali fl-2009. Bħala riżultat, il-bażi kapitali tiegħu tnaqqset sa livell aktar baxx mir-rekwiżiti regolatorji minimi. Fl-1 ta’ Lulju 2009, NR ħabbar li l-FSA kienet ikkonfermat li, b’kunsderazzjoni tal-impenn tal-HMT li jipprovdi livell xieraq ta’ kapital, ma kellhiex ħsieb li tirrestrinġi l-attivitajiet ta’ NR.
(22)
It-Tabella 1 fiha informazzjoni dwar il-prestazzjoni finanzjarja ta’ NR bejn l-2006 u t-tmiem tal-ewwel nofs tal-2009.
Tabella 1
Riżultati finanzjarji ta’ Northern Rock għall-perjodu 2006-2008 (9) u l-ewwel nofs tal- 2009 (10)
f’biljuni GBP
2006
2007
2008
1H2009
Total tal-karta tal-bilanċ
101,0
109,3
104,3
88,7
Bilanċi tad-depożiti bl-imnut
22,6
10,5
19,6
18,4
Self ġdid gross
32,9
32,3
3,0
1,3
Self ġdid nett
16,6
12,2
(25,4)
(5,0)
Dħul mill-imgħax
4,9
6,9
5,7
1,1
Profitt (telf) nett
0,443
(0,199)
(1,3)
(0,269)
2.2. IL-PJANIJIET TA’ RISTRUTTURAR
IL-PJAN TA’ RISTRUTTURAR INIZJALI
(23)
Wara n-nazzjonalizzazzjoni ta’ NR fi Frar tal-2008, l-awtoritajiet tar-RU issottomettew pjan ta’ ristrutturar (minn hawn ‘il quddiem “pjan ta’ ristrutturar inizjali”), liema kontenut ġie deskritt f’aktar dettall fl-Artikolu 2.3.5 tad-Deċiżjoni tal-ftuħ u wkoll fl-Artikolu 2.2 tad-Deċiżjoni ta’ estensjoni. Fil-qosor, il-pjan ta’ ristrutturar inizjali pprovda:
(i)
għat-tnaqqis tal-karta tal-bilanċ ta’ NR minn 109.3 biljun GBP fl-2007 għal 48-53 biljun GBP fl-aħħar tal-2011 permezz ta’ programm redenzjoniattiv għall-amortizzazzjoni tas-self b’ipoteka u għal self ġdid limitat;
(ii)
l-ibbilanċjar mill-ġdid tat-taħlita ta’ fondi permezz ta’ żieda fid-depożiti bl-imnut minn 15-20 % fl-2008 għal 48-52 % fl-2012;
(iii)
l-għeluq tal-operat Daniż tan-NR;
(iv)
ir-rimborż rapidu tas-self mill-gvern u r-rilaxx tal-garanziji tal-gvern sal-aħħar tal-2011; u,
(v)
impenji relatati mal-aġir inkluż limitu fuq il-ħolqien ta’ self b’ipoteka ġdid, Qafas Kompetittiv (11) u rtirar minn self personali u self kummerċjali mhux assigurati matul il-perjodu ta’ ristrutturar.
(24)
Il-programm redenzjoniattiv għall-amortizzazzjoni ta’ self b’ipoteka, il-limitazzjonijiet fuq is-self ġdid, l-għeluq tal-operat Daniż ta’ NR u l-impenji relatati mal-aġir ġew implimentati mir-Renju Unit immedjatament mingħajr ma stenna l-approvazzjoni tal-Kummissjoni tal-pjan ta’ ristrutturar.
IL-PJAN TA’ RISTRUTTURAR EMENDAT
(25)
Il-peġġorament tas-swieq finanzjarji u l-ekonomija reali fl-ewwel kwart tal-2008 affettwa ħażin ħafna lil NR, għalhekk kien meħtieġ li l-awtoritajiet tar-RU jirrevedu l-pjan ta’ ristrutturar inizjali. L-awtoritajiet tar-RU għalhekk issottomettew pjan ta’ ristrutturar ġdid (minn hawn ‘il quddiem “pjan ta’ ristrutturar emendat”) lill-Kummissjoni, li ġie deskritt fid-dettalli fl-Artikolu 2.3 tad-Deċiżjoni ta’ estensjoni. Il-pjan ta’ ristrutturar emendat jikkonsisti bażikament mill-qsim ta’ NR f’:
(i)
“BankCo” li fih kellhom jiġu trasferiti dawn l-assi ta’ NR: il-kont ta’ depożiti bl-imnut (madwar 19,5 biljun GBP), imqabbel ma’ madwar [9-12] biljun GBP f’assi kontanti (12) u madwar [7-10] biljun GBP f’assi bl-aħjar riżultati ta’ self b’ipoteka mhux ostakolat ta’ Northern Rock; depożiti bl-ingrossa, li attwalment jammontaw għal madwar [0,5-3] biljun GBP, imqabbla b’assi kontanti; il-pjattaforma ta’ oriġini u ta’ ġestjoni ta’ self b’ipoteka ta’ Northern Rock, il-fergħat ta’ NR, il-persunal u s-sistemi rilevanti, u l-kontijiet tal-GIC (13) imqabbla b’assi kontanti ta’ valur ugwali (madwar [3,5-6] biljun GBP). Il-karta tal-bilanċ tal-ftuħ ta’ BankCo kellha tkun ta’ [22-26] biljun GBP;
(ii)
“AssetCo” ser tkun il-kumpanija eżistenti, NR, li ser titħalla bl-ammont ta’ self residenzjali b’ipoteka u l-istrumenti ta’ fondi bl-ingrossa ta’ Northern Rock (l-interessi tagħha fit-titolarizzazzjoni ta’ Granite u d-djun taħt il-bond kopert u l-programmi EMTN (14), flimkien ma’ hedging assoċjat) flimkien mar-responsabbiltajiet assoċjati u l-kapital ibridu. AssetCo ser iżomm ir-responsabbiltà għas-self eżistenti mill-Gvern lil NR, li ser jiżdied b’madwar 10 biljun GBP sa total ta’ 23 biljun GBP biex jgħin fl-implimentazzjoni tar-ristrutturar. Barraminnhekk, AssetCo ser ikun ipprovdut bil-faċilità ta’ kapital imħaddem sa 5 biljun GBP biex ikun żgurat li jkollu likwidità adegwata […]. Il-karta tal-bilanċ (tal-ftuħ) ta’ AssetCo se tkun ta’ [82-85] biljun GBP.
(26)
Il-pjan ġdid ta’ ristrutturar ippreveda wkoll injezzjonijiet kapitali f’BankCo u AssetCo, bidla fl-istrateġija ta’ self, abbandun tal-programm attiv għall-amortizzazzjoni tas-self b’ipoteka u bidliet fil-Qafas Kompetitiiv, li kellhom jippermettu lil NR iżid is-self tiegħu fl-2009 u fl-2010 b’total ta’ 14 biljun GBP.
PJAN TA’ RISTRUTTURAR FINALI
(27)
Wara li ġiet addottata d-Deċiżjoni ta’ estensjoni, il-pjan ta’ ristrutturar emendat ġie modifikat mir-Renju Unit sabiex jindirizza uħud mid-dubji li esprimew il-Kummissjoni u terzi partijiet (minn hawn ‘il quddiem “il-pjan ta’ ristrutturar finali”). Bħala riżultat, il-bilanċ tal-ftuħ tal-assi kontanti ta’ BankCo għandu jitnaqqas b’[1,7-4.2] biljun GBP meta mqabbel mal-aġġornament tal-pjan ta’ ristrutturar emendat tal-10 ta’ Ġunju 2009, permezz tat-tneħħija ta’ [1,5-3] biljun GBP mill-kontijiet GIC u t-trasferiment ta’ [0,2-0,8] biljun GBP ta’ self b’ipoteka addizzjonali minn AssetCo għal BankCo. BankCo għandu jkollu karta tal-bilanċ tal-ftuħ ta’ [21-24] biljun GBP fl-2009 li tikber għal [31-34] biljun GBP fl-2013 meta mqabbla ma’ [22-26] biljun GBP u [38-41] biljun GBP rispettivament taħt il-pjan ta’ ristrutturar emendat. Barraminnhekk, [600-900] miljun GBP tas-self ġdid ippjanat inizjalment minn BankCo fl-2009 għandu jiġi sostitwit minn back book (15) ta’ kwalità aktar baxxa. Bħala riżultat, il-medja mwieżna ta’ LTV ta’ BankCo għandha tkun ugwali għal [62-67 %], magħmula mill-medja ta’ LTV tal-kontijiet tas-self b’ipoteka eżistenti ([66-69 %]) u self ġdid fl-2009 ([58-61 %]). Il-Graff A tillustra l-karti tal-bilanċ tal-ftuħ ta’ BankCo u AssetCo wara l-qsim, waqt li t-Tabella 2 fiha l-indikaturi finanzjarji l-aktar rilevanti għal BankCo.
(28)
BankCo, mill-qsim ‘il quddiem, għandu jħallas ukoll tariffi aġġustati għall-garanziji kontinwi fuq id-depożiti bl-imnut u bl-ingrossa (ara l-Artikolu 2.3).
Tabella 2
Indikaturi finanzjarji ewlenien ta’ BankCo wara l-qsim (każ bażi)
f’biljuni GBP
2009
2010
2011
2012
2013
Total tal-karta tal-bilanċ
[21-24]
[23-25]
[27-30]
[28-31]
[31-34]
Dħul mill-imgħax nett
m/a
[0-0,7]
[0-0,7]
[0-0,7]
[0-0,7]
Self ġdid gross
m/a
[6-9]
[6-8]
[6-8]
[6-8]
Kontijiet tas-self b’ipoteka
[7-11]
[13-20]
[19-25]
[22-26]
[23-28]
Depożiti bl-imnut
19,3
[18-21]
[19-22]
[22-25]
[24-27]
Depożiti bl-ingrossa
[1-3]
[1-7]
[3-10]
[3-8]
[2-8]
Graff A:
Karta tal-bilanċ tal-ftuħ ta’ BankCo u AssetCo wara l-qsim
(…)
(29)
Ir-Renju Unit barraminnhekk ipprovda dawn l-impenji:
(i)
impenn li tinkiseb separazzjoni operattiva sħiħa bejn BankCo u AssetCo kemm jista’ jkun malajr u sa mhux aktar tard minn tmiem l-2010;
(ii)
impenn li BankCo jillimita s-self ġdid għal 4 biljun GBP fl-2009, 9 biljun GBP fl- 2010 u 8 biljun GBP fl-2011; fil-każ li BankCo jibqa’ fis-Sjieda Pubblika Temporanja (minn hawn ‘il quddiem “TPO”) wara l-2011, il-limitu fuq is-self ta’ 8 biljun GBP fl-2011 jibqa’ fis-seħħ sal-31 ta’ Diċembru 2013 jew sal-ħruġ mit-TPO, skont liema jseħħ l-ewwel.
(iii)
impenn li BankCo jillimita l-bilanċi tad-depożiti bl-imnut madwar ir-Renju Unit, l-Irlanda u Guernsey għal 20 biljun GBP sal-31 ta’ Diċembru 2011; fil-każ li BankCo jibqa fit-TPO fl-2012 u 2013, il-limitu fuq id-depożiti bl-imnut għandu jkun ta’ 23 biljun GBP fl-2012 u 26 biljun GBP fl-2013;
(iv)
impenn li BankCo ma jiġix klassifikat fost l-ogħla tlett kategoriji ta’ self b’ipoteka ta’ Moneyfacts għal self b’ipoteka fiss jew varjabbli għal 2, 3, jew 5 snin (minbarra self b’ipoteka bi proporzjon ta’ LTV akbar minn 80 % u prodotti għal xerrejja ġodda) sal-31 ta’ Diċembru 2011 jew sal-ħruġ mit-TPO, skont liema jseħħ l-ewwel;
(v)
impenn li r-Renju Unit joħroġ mis-sjieda ta’ maġġoranza ta’ BankCo […]. F’dan il-kuntest, ikun meqjus li jkun sar ħruġ mit-TPO jekk ir-Renju Unit ikun biegħ mill-anqas 50 % + 1 tal-ishma ta’ BankCo lil entità (jew entitajiet) mhux tal-Istat jew ikkontrollati minnu u r-Renju Unit ikun tilef il-kontroll fuq BankCo skont it-tifsira tar-Regolament tal-Kunsill (KE) Nru 139/2004 tal-20 ta’ Jannar 2004 dwar il-kontroll tal-konċentrazzjonijiet bejn l-impriżi (16);
(vi)
impenn li […] BankCo jagħti notifika pubblika li l-garanzija fuq id-depożiti bl-imnut tar-RU għandha tiġi rilaxxata sal-[…] u li l-arranġamenti tal-garanziji bl-ingrossa relatati ma’ BankCo jitneħħew mir-Renju Unit sal-31 ta’ Diċembru 2010;
(vii)
impenn li s-self subordinat eżistenti jibqa’ f’AssetCo u li sakemm AssetCo […]AssetCo ma jħallas l-ebda somma kapitali jew kupuni fuq strumenti tad-dejn subordinat fejn jista’ jagħmel hekk skont il-kuntratt;
(viii)
impenn li BankCo, sakemm taħt it-TPO, u AssetCo, […], ma jimpenjawx ruħhom f’akkwisti ta’ ishma f’impriżi oħra jew jippromwovu l-arranġamenti ta’ garanziji jew sjieda tal-Gvern;
(ix)
impenn li AssetCo ma jibdix attivitajiet ekonomiċi ġodda minbarra attivitajiet meħtieġa għall-provvista ta’ appoġġ operattiv lil BankCo sakemm tiġi kompletata s-separazzjoni operattiva, […].
2.3. IL-MIŻURI TAL-ISTAT EVALWATI F’DIN ID-DEĊIŻJONI
(30)
NR irċeva diversi miżuri ta’ għajnuna li huma (17):
(i)
il-faċilità ta’ likwidità tal-BoE li aktar ‘il quddiem saret HMT (minn hawn ‘il quddiem “faċilità ta’ likwidità tal-BoE/HMT”);
(ii)
il-garanzija tal-gvern fuq dawk id-depożiti bl-imnut ta’ NR mhux koperti mill-Iskema ta’ Kumpens għall-Istabbiltà Finanzjarja tar-Renju Unit (minn hawn ‘il quddiem “FSCS”);
(iii)
il-garanzija tal-gvern fuq id-depożiti bl-ingrossa ta’ NR.
Għal NR:
(iv)
l-applikazzjoni retroattiva ta’ tariffa aktar baxxa fuq il-faċilità ta’ likwidità tal-BoE/HMT mill-1 ta’ April 2008 ‘il quddiem u r-rimborż sussegwenti lil NR ta’ 156,4 miljun GBP wara d-Deċiżjoni finali tal-Kummissjoni (18);
(v)
l-impenn mill-HMT lill-FSA li NR (jiġifieri, is-suċċessuri tiegħu) kellhom joperaw ‘il fuq mir-rekwiżiti kapitali regolatorji (19).
Għal BankCo:
(vi)
il-kontinwazzjoni wara l-qsim tal-garanziji fuq id-depożiti bl-imnut u bl-ingrossa (jiġifieri l-miżuri msemmija fil-punti (ii) u (iii) tal-Artikolu (30) fl-2010 għal BankCo b’kundizzjonijiet riveduti (20);
(vii)
ir-rikapitalizzazzjoni ta’ 1.4 biljun GBP ta’ BankCo wara l-qsim, forma ta’ ishma ordinarji (21);
(viii)
il-faċilità ta’ likwidità kontinġenti ta’ 1.5 biljun GBP.
Għal AssetCo:
(ix)
il-kontinwazzjoni wara l-qsim tal-garanzija bl-ingrossa (jiġifieri l-miżura (iii)) […] (22);
(x)
il-kontinwazzjoni u ż-żieda tal-faċilità ta’ likwidità tal-BoE/HMT (jiġifieri, il-miżura (i)) b’10 biljun GBP sa 23 biljun GBP (23);
(xi)
ir-rikapitalizzazzjoni ta’ sa 1.6 biljun GBP forma ta’ konverżjoni tad-dejn f’ekwità (24);
(xii)
il-faċilità ta’ kapital imħaddem ta’ 2.5 biljun GBP (25).
(31)
Fir-rigward tal-miżuri (i)-(ii), il-Kummissjoni tosserva li dawn diġà ġew evalwati mill-Kummissjoni fil-kuntest tad-Deċiżjonijiet li ttieħdu qabel f’dan il-każ u ġew kwalifikati bħala għajnuna ta’ salvataġġ (26). Minbarra l-miżuri ta’ salvataġġ, ir-Renju Unit avża lill-Kummissjoni dwar miżuri addizzjonali li huma maħsuba biex jippermettu r-ristrutturar ta’ NR, il-miżuri (iv)-(xii).
(32)
Il-miżuri tal-għajnuna ta’ salvataġġ (il-miżuri (i)-(iii)), għandhom jitkomplew wara l-qsim. Madankollu, l-entitajiet li għalihom huma maħsuba għandhom ikunu s-suċċessuri ta’ NR u l-kundizzjonijiet marbuta ma’ dawk il-miżuri għandhom jinbidlu.
(33)
Fir-rigward tal-miżuri meħuda mir-Renju Unit fil-kuntest tar-ristrutturar ta’ NR (il-miżuri (iv) u (v)), it-tariffa mħallsa minn NR għall-faċilità ta’ likwidità tal-BoE/HMT għandha titbaxxa retroattivament. Bħala konsegwenza, NR għandu jirċievi rimborż retroattiv ta’ 156,4 miljun GBP tat-tariffi li ħallas għall-faċilità ta’ likwidità tal-BoE/HMT. Dan ir-rimborż isegwi mir-reviżjoni tat-tariffi li għamel ir-Renju Unit f’April 2008. Barraminnhekk, l-HMT ipprovda assigurazzjoni lill-FSA li n-NR għandu jopera ‘l fuq mir-rekwiżiti kapitali, li jippermettilu jkompli jopera taħt ir-rekwiżiti kapitali regolatorji.
(34)
Il-miżuri ta’ ristrutturar għal BankCo (il-miżuri (vi)-(viii)) jinkludu l-kontinwazzjoni tal-garanziji fuq id-depożiti bl-imnut u bl-ingrossa […]. It-tariffi u l-kliem ta’ dawk il-garanziji, madankollu għandhom jitbiddlu meta jitqabblu mal-għajnuna ta’ salvataġġ approvata. Għall-garanzija fuq dawk id-depożiti bl-imnut li mhumiex koperti mill-FSCS tar-Renju Unit, BankCo għandu jħallas tariffa bażi ta’ [15-70] punti bażi (minn hawn ‘il quddiem “bps”). Għall-garanzija fuq id-depożiti bl-ingrossa BankCo għandu jħallas tariffa skont l-iskema ta’ garanzija fuq il-kreditu tar-Renju Unit (minn hawn ‘il quddiem “CGS”) (27). Barraminnhekk, BankCo għandu jirċievi rikapitalizzazzjoni ta’ 1,2 biljun GBP wara l-qsim forma ta’ ishma ordinarji u faċilità ta’ likwidità kontinġenti ta’ 2,5 biljun GBP. Għall-faċilità ta’ likwidità kontinġenti għandu jħallas tariffa obbligatorja fix-xahar ta’ [80-150] bps fuq il-bilanċ mhux użat. Fil-każ li BankCo jagħmel użu mill-faċilità, dan għandu jħallas tariffa tal-użu ta’ darba ta’ [120-240] bps fuq kwalunkwe ammont miġbud u rata tal-imgħax ta’ LIBOR ta’ xahar + [200-600] bps fuq il-bilanċ miġbud.
(35)
AssetCo għandu jkompli jgawdi minn garanzija fuq id-depożiti bl-ingrossa sal- […] (il-miżura (ix)). L-ebda bidliet ma huma pjanati għat-tariffa li AssetCo għandu jkompli jħallas għall-garanzija. AssetCo għandu jikseb ukoll żieda fil-faċilità ta’ likwidità tal- BoE/HMT (il-miżura (x)) ta’ sa 10 biljun GBP (l-ammont totali tal-faċilità għandu jkun ta’ 23 biljun GBP) flimkien ma’ bidla fil-kundizzjonijiet tal-faċilità (LIBOR + [10-60] bps minflok ir-rata bażi tal-BoE + 150 bps + 10 bps tariffa tal-faċilità). AssetCo għandu jirċievi wkoll faċilità ta’ kapital imħaddem ta’ 2,5 biljun GBP (il-miżura (xii)) li għaliha għandu jħallas LIBOR ta’ xahar + [10-60] bps u potenzjalment rikapitalizzazzjoni ta’ sa 1,6 biljun GBP forma ta’ konverżjoni tad-dejn f’ekwità (il-miżura (xii)).
(36)
Minħabba li l-għajnuna għar-ristrutturar mogħtija lil NR tikkonsisti fil-kontinwazzjoni tal-miżuri kombinati ma’ miżuri addizzjonali, dawn għandhom jiġu evalwati flimkien ma’ din id-Deċiżjoni. It-Tabella 3 tistabbilixxi kemm il-miżuri li jkomplu kif ukoll dawk addizzjonali.
Tabella 3
Deskrizzjoni qasira tal-miżuri ta’ għajnuna mogħtija lil NR, BankCo u AssetCo
Nru
Tip ta’ miżura
ammont
remunerazzjoni
Salvataġġ
i
Faċilitajiet ta’ likwidità tal-Bank of England/HMT
25 biljun GBP
rata BoE+150bps + tariffa tal-faċilità ta’ 10 bps
ii
Garanzija fuq id-depożiti bl-imnut ta’ NR mhux koperti bl-FSCS
mass ta’ 20 biljun GBP (**)
[15-70 bps] fuq depożiti ta’ ammonti aggregati
iii
Garanzija fuq depożiti bl-imnut ta’ NR
madwar 10 biljun GBP
tariffa ta’ kull xahar ta’ £[0,5-3] miljun
Ristrutturar
Northern Rock
iv
Applikazzjoni ta’ tariffa iżjed baxxa tal-faċilità ta’ likwidità tal-BoE/HMT u rimborż retroattiv ta’ NR
156,4 miljun GBP
m/a
v
Assigurazzjoni lil FSA minn HMT li NR għandu jopera 'l fuq mir-rekwiżiti kapitali
m/a
m/a
BankCo
vi
Garanzija ta’ kontinwazzjoni fuq id-depożiti bl-imnut
mass ta’ 20 biljun GBP (**)
[15-70] bps tariffa fissa
Garanzija ta’ kontinwazzjoni fuq id-depożiti bl-ingrossa
1,6 biljun GBP
konformi ma’ CGS
vii
Rikapitalizzazzjoni ta’ BankCo wara l-qsim
1,4 biljun GBP
ishma ordinarji
viii
Faċilità ta’ likwidità kontinġenti għal BankCo
1,5 biljun GBP
tariffa ta’ impenn ta’ kull xahar ta’ [80-150] bps + tariffa ta’ użu ta’ darba ta’ [120-240] bps fuq kwalunkwe ammont irtirat + rata tal-interess ta’ xahar LIBOR + [200-600]bps fuq il-bilanċ irtirat
AssetCo
ix
Garanzija ta’ kontinwazzjoni fuq id-depożiti bl-ingrossa
Madwar 8,3 biljun GBP
£[0.5-3] tariffa minima ta’ kull xahar
x
Kotinwazzjoni u żieda tal-faċilità ta’ likwidità tal-Bank of England/HMT
Total ta’ 23 biljun GBP
xahar LIBOR + [10-60] bps
xi
Rikapitalizzazzjoni ta’ AssetCo f’każ ta’ stress (tpartit ta’ debitu-ekwità)
1,6 biljun GBP
ishma ordinarji
xii
Faċilità ta’ kapital ta’ ħidma għal AssetCo
2,5 biljun GBP
xahar LIBOR + [10-60]bps
3. RAĠUNIJIET GĦALL-BIDU TAL-PROĊEDURA
(37)
Il-Kummissjoni fetħet għall-ewwel darba l-proċedura ta’ investigazzjoni formali dwar il-pjan ta’ ristrutturar inizjali f’dan il-każ fit-2 ta’ April 2008. Minn hemm ‘il quddiem, il-pjan ta’ ristrutturar inizjali nbidel materjalment mill-awtoritajiet tar-RU. Bħala konsegwenza, kien meħtieġ li l-Kummissjoni testendi l-proċedura biex tkopri l-pjan ta’ ristrutturar emendat. Il-maġġoranza tad-dubji espressi fid-Deċiżjoni tal-ftuħ kienu speċifikament dwar il-pjan ta’ ristrutturar inizjali. Fir-rigward tad-Deċiżjoni tal-ftuħ, dawk id-dubji biss li jibqgħu rilevanti għall-evalwazzjoni tal-pjan ta’ ristrutturar emendat għandhom jiġu diskussi fl-Artikolu 3.1 ta’ din id-Deċiżjoni.
3.1. ID-DEĊIŻJONI TAL-FTUĦ
L-EŻISTENZA TAL-GĦAJNUNA
(38)
Fl-Artikolu 91 tad-Deċiżjoni tal-ftuħ, il-Kummissjoni tindika li l-ittra tal-HMT lill-FSA, li permezz tagħha l-HMT jikkonferma l-ħsieb tiegħu li jiżgura li NR jopera ‘l fuq mir-rekwiżit kapitali minimu, tista’ tikkostitwixxi għajnuna mill-Istat.
(39)
L-Artikolu 94 tad-Deċiżjoni tal-ftuħ jindika li r-rimborż retrospettiv pjanat tat-tariffi żejda li żamm ir-Renju Unit fil-perjodu bejn is-17 ta’ Marzu 2008 u d-Deċiżjoni finali jidher li jikkostitwixxi għajnuna addizzjonali għar-ristrutturar.
AMMONT TA’ GĦAJNUNA
(40)
L-Artikolu 96 tad-Deċiżjoni tal-ftuħ iqajjem dubji dwar jekk l-għajnuna tistax tiġi kwantifikata bl-użu ta’ livelli ta’ referenza bħall-prezzijiet tat-tpartit tal-kreditu li ma tħallasx ta’ NR jew ir-rata tal-imgħax fuq il-faċilitajiet tal-kreditu offruti minn NR lill-banek privati wara s-17 ta’ Settembru 2007 minħabba li dawn diġà jikkunsidraw is-salvataġġ tal-bank mill-Istat.
3.2. ID-DEĊIŻJONI TA’ ESTENSJONI
EŻISTENZA TA’ GĦAJNUNA
(41)
Il-Kummissjoni indikat fl-Artikoli 47 u 48 tad-Deċiżjoni ta’ estensjoni li l-qsim jista’ jitqabbel ma’ miżura ta’ salvataġġ tal-assi fi ħdan l-ambitu tal-Komunikazzjoni mill-Kummissjoni dwar it-Trattament ta’ Assi Danneġġati fis-Settur Bankarju Komunitarju (28) (minn hawn ‘il quddiem “IAC”). Għalhekk stiednet lill-awtoritajiet tar-RU biex jipprovdu informazzjoni dwar din il-kwistjoni.
RESTORAZZJONI TAL-VIJABILITÀ FIT-TUL
(42)
Fl-Artikolu 58 tad-Deċiżjoni ta’ estensjoni l-Kummissjoni nnotat b’mod pożittiv li BankCo jidher li sar bank vijabbli bħala riżultat tal-miżuri proposti mir-Renju Unit u ma jirriskjax li jiffaċċja l-istess problemi ta’ likwidità bħal NR. Madankollu, hi osservat ukoll li ma ġie sottomess l-ebda pjan kummerċjali li juri kif BankCo għandu jsir entità vijabbli fuq perjodu taż-żmien medju sa twil u għalhekk ma setgħetx tintwera l-vijabbilità ta’ BankCo.
GĦAJNUNA LIMITATA GĦALL-KONTRIBUZZJONI MINIMA/AWTOKONTRIBUZZJONI
(43)
Il-Kummissjoni osservat fl-Artikoli 59 u 58 tad-Deċiżjoni ta’ estensjoni li l-għajnuna li għandha tingħata lil BankCo kienet ta’ tip u fi kwantità li kienet teħles lil BankCo mis-self riskjuż kollu li kien sar minn NR fil-passat u mill-obbligu ta’ rimborż tas-self tal-gvern, waqt li kien jirċievi assi ta’ kwalità tajba u ammont konsiderevoli ta’ flus. Barraminnhekk, il-Kummissjoni nnotat li l-awtoritajiet tar-RU jaċċettaw li jiffinanzjaw kompletament it-telf ta’ AssetCo, li l-kontijiet tas-self b’ipoteka tiegħu huma valutati għall-valur kontabbli minflok għall-valur ekonomiku reali. Għalhekk il-Kummissjoni esprimiet dubji serji dwar jekk l-għajnuna kienetx limitata għall-minimu.
(44)
Fir-rigward tal-awtokontribuzzjoni ta’ NR, il-Kummissjoni esprimiet dubji fl-Artikolu 60 tad-Deċiżjoni ta’ estensjoni dwar jekk din kienetx se tkun suffiċjenti minħabba li uħud mill-miżuri fl-ewwel pjan ta’ ristrutturar li setgħu ġew meqjusa bħala awtokontribuzzjoni ġew abbandunati fil-pjan emendat ta’ ristrutturar, b’mod partikolari l-politika attiva ta’ redenzjoniamortizzazzjoni u l-limitu fuq self ġdid.
LIMITAZZJONI TAL-EFFETTI NEGATTIVI MIFRUXA/MIŻURI LI JILLIMITAW IT-TFIXKIL TAL-KOMPETIZZJONI
(45)
Fl-Artikolu 62 tad-Deċiżjoni ta’ estensjoni l-Kummissjoni kellha dubji dwar jekk il-fondi disponibbli għal BankCo wara l-qsim ta’ NR kienux jippermettulu jkollu vantaġġ fuq il-kompetituri fis-suq tas-self b’ipoteka, li b’hekk iwassal għal effetti negattivi mifruxa.
(46)
Fir-rigward ta’ miżuri li jillimitaw it-tfixkil tal-kompetizzjoni, il-Kummissjoni esprimiet serji fl-Artikoli 63 sa 66 tad-Deċiżjoni ta’ estensjoni dwar jekk il-miżuri proposti kienux biżżejjed. L-ewwelnett il-Kummissjoni nnotat li wara l-qsim ta’ NR, BankCo għandu jsir bank b’saħħtu u kompetittiv ħafna mingħajr is-self riskjuż li ta NR fil-passat. Il-Kummissjoni għalhekk kellha dubji dwar jekk il-fatt li BankCo se jkun bank b’karta tal-bilanċ żgħira huwiex se jikkumpensa għat-tfixkil tal-kompetizzjoni.
(47)
Barraminnhekk, il-Kummissjoni nnotat li, meta jiġi kkunsidrat l-ammont kbir ta’ għajnuna li rċieva NR, ma kienx hemm ċertezza li jistgħu jiġu implimentati miżuri suffiċjenti sabiex jiġi evitat tfixkil eċċessiv tal-kompetizzjoni li jipperikola l-vijabbiltà ta’ NR. Fl-aħħar osservat li uħud mill-miżuri li jillimitaw it-tfixkil tal-kompetizzjoni ġew emendati jew abbandunati.
4. KUMMENTI MINN PARTIJIET INTERESSATI
(48)
Il-Kummissjoni rċeviet il-kummenti ta’ terzi partijiet wara l-pubblikazzjoni tad-Deċiżjoni tal-ftuħ u d-Deċiżjoni ta’ estensjoni.
(49)
Fir-rigward tad-Deċiżjoni tal-ftuħ, il-Kummissjoni rċeviet il-kummenti minn Unite the Union, il-Building Societies Association (minn hawn ‘il quddiem “BSA”), SRM Global Master Fund LP, Alliance & Leicester Building Society, il-British Banking Association, Jim Cousins (UK MP), Doug Henderson (UK MP) u l-awtoritajiet ta’ Newcastle. Għalkemm dawn il-kummenti mhumiex marbuta mal-pjan emendat ta’ ristrutturar li kien is-suġġett tad-Deċiżjoni ta’ estensjoni, jistgħu jkunu rilevanti fil-kuntest aktar wiesa’ ta’ dan il-każ u jiġu ttrattati fil-qosor fl-Artikolu 4.1 ta’ din id-Deċiżjoni safejn huma ta’ natura ġenerali.
(50)
Il-Kummenti ta’ terzi partijiet dwar id-Deċiżjoni ta’ estensjoni ngħataw minn Leeds Building Society, il-BSA u ċittadin Brittaniku.
4.1. DEĊIŻJONI TAL-FTUĦ
(51)
Il-kummenti rċevuti minn terzi partijiet dwar id-Deċiżjoni tal-ftuħ iffukaw l-aktar fuq it-tfixkil tal-kompetizzjoni kkawżati mill-garanziji fuq id-depożiti bl-imnut u bl-ingrossa ta’ NR. Iż-żieda fil-bażi tad-depożiti bl-imnut ta’ NR fl-ewwel xhur tal-2008 ikkawżat tħassib partikolari minħabba li terzi partijiet indikaw li NR kien qed joffri rati ta’ tfaddil ogħla waqt li kellu l-għajnuna ta’ garanzija tal-gvern, li hekk iwassal għal żvantaġġ kompettiv għall-kompetituri ta’ NR. It-terzi partijiet innotaw li l-Qafas Kompetittiv deher li jimmitiga parti minn dan it-tħassib. Kummenti oħra kienu dwar l-importanza ta’ NR bħala impjegatur kbir fil-grigal tal-Ingilterra u l-kumpens li l-azzjonisti ta’ NR għandhom jirċievu minħabba n-nazzjonalizzazzjoni li saret mir-Renju Unit.
4.2. DEĊIŻJONI TA’ ESTENSJONI
(52)
Leeds Building Society, fis-sottomissjoni tagħha esprimiet it-tħassib tagħha dwar it-tfixkil tal-kompetizzjoni potenzjalment ikkawżat minn NR, u enfasizzat li fl-opinjoni tagħha, l-awtokontribuzzjoni minn NR ma kienetx biżżejjed u li l-Qafas Kompetittiv eżistenti jimpedixxi t-tfixkil tal-kompetizzjoni minn NR sa ċertu punt biss. Din hija tal-fehma wkoll li l-karta tal-bilanċ żgħira ta’ BankCo wara l-qsim mhux se tikkumpensa għat-tfixkil tal-kompetizzjoni, minħabba li BankCo ma jkollux jassorbi t-telf ikkawżat mis-self riskjuż fil-passat ta’ NR u se jkollu aċċess għall-benefiċċji tal-karta tal-bilanċ ta’ AssetCo.
(53)
Il-BSA ssottomettiet kummenti dettaljati. Din tqis li hemm probabbiltà kbira li BankCo jkun bank vijabbli fuq perjodu ta’ żmien medju sa twil minħabba li se jkollu pożizzjoni b’saħħitha fis-suq tas-self b’ipoteka tar-RU wara l-qsim b’self mhux imħaddem limitat u ħafna fondi għall-ħruġ ta’ self ġdid. Il-BSA enfasizzat id-differenza bejn is-soċjetajiet tal-bini u l-banek (limiti fuq attivitajiet ta’ finanzjament u self għas-soċjetajiet tal-bini mhux preżenti għall-banek). Il-BSA indikat ukoll li l-Qafas Kompetittiv probabbli mhux se jkun effettiv biżżejjed biex jimpedixxi t-tfixkil tal-kompetizzjoni. Barraminnhekk, tat suġġerimenti dwar miżuri possibbli li jillimitaw it-tfixkil tal-kompetizzjoni:
(i)
BankCo għandu jħallas għall-protezzjoni li kiseb mit-twaqqif ta’ AssetCo; alternattivament, il-kont tas-self inizjali ta’ BankCo għandu jkollu karatteristiċi li huma qrib dawk ta’ kompetitur medju;
(ii)
il-garanziji tal-Istat fuq id-depożiti bl-imnut u bl-ingrossa għandhom jitneħħew kemm jista’ jkun malajr; alternattivament, BankCo għandu jħallas prezz proporzjonali għal dak li banek oħra qed iħallsu meta jużaw l-iskema tal-gvern ta’ garanziji fuq il-kreditu;
(iii)
jekk il-miżuri ssuġġeriti fil-punti (i) u (ii) ma jistgħux jiġu implimentati, jistgħu jkunu meħtieġa kontrolli aktar diretti fuq l-attivitajiet ta’ BankCo;
(iv)
BankCo għandu jagħmel proporzjon sostanzjali tas-self il-ġdid tiegħu f’partijiet tas-suq tas-self b’ipoteka fejn fil-preżent mhux qed jitwettaq self mill-finanzjaturi tas-settur privat (pereżempju, fi proporzjonijiet ta’ LTV għolja, jew speċifikament lil xerrejja ġodda);
(v)
fl-oqsma tas-suq tas-self b’ipoteka fejn BankCo qed jikkompeti mal-finanzjaturi tas-settur privat għandha tiġi limitata l-kompetittività tiegħu fir-rigward tal-prezzijiet, possibbiliment billi jibqa’ barra mit-tabelli tal-aħjar xiri ta’ Moneyfacts għas-self b’ipoteka, jiġifieri, li ma jiġix klassifikat mal-ogħla ħames finanzjaturi;
(vi)
sakemm titneħħa l-garanzija li tkopri d-depożiti bl-imnut, BankCo m’għandux jiġi klassifikat mal-ogħla ħames kontijiet tat-tfaddil fit-tabelli tal-aħjar xiri ta’ Moneyfacts.
(54)
Fl-aħħar, il-kummenti ta’ ċittadin Brittaniku kienu dwar il-ħlas ta’ kupuni fuq strumenti tad-dejn subordinat maħruġa minn NR u l-effett li twaqqif ta’ dak il-ħlas għandu jkollu fuq individwi li jkollhom dawk l-istrumenti.
5. KUMMENTI MIR-RENJU UNIT
(55)
Il-kumment ta’ terzi partijiet dwar id-Deċiżjoni tal-ftuħ li ġew deskritti f’din id-Deċiżjoni huma relatati biss ma’ kwistjonijiet li jistgħu jkunu rilevanti għall-evalwazzjoni emendata tal-pjan ta’ ristrutturar. Il-kummenti mir-Renju Unit li hemm fl-Artikolu 5.1 dwar id-Deċiżjoni tal-ftuħ għalhekk għandhom jiġu limitati ukoll għal dawk il-kwistjonijiet.
5.1. IL-KUMMENTI TAR-RENJU UNIT DWAR ID-DUBJI LI TQAJMU FID-DEĊIŻJONI TAL-FTUĦ
EŻISTENZA TA’ GĦAJNUNA
(56)
Fir-rigward tad-dubji li ġew espressi fl-Artikolu 91 tad-Deċiżjoni tal-ftuħ, l-awtoritajiet tar-RU jgħidu li […]. Għalhekk ma jistax jitqies bħala għajnuna. Anki kieku kien il-każ, ma jistax jiġi deskritt bħala mingħajr limitu.
(57)
Fir-rigward tal-Artikolu 94 tad-Deċiżjoni tal-ftuħ, l-awtoritajiet tar-RU ma jikkontestawx li t-treġġigħ lura tad-data għall-1 ta’ April 2008 - wara l-approvazzjoni tal-għajnuna mill-Istat - tal-arranġmenti l-ġodda tal-imgħax u t-tariffi tas-self għandhom jikkostitwixxu għajnuna addizzjonali ta’ ristrutturar. Madankollu, jgħidu li dan huwa l-minimu meħtieġ biex jiġi żgurat li NR ikompli jissodisfa r-rekwiżiti ta’ kapital regolatorju tiegħu.
AMMONT TA’ GĦAJNUNA
(58)
Fir-rigward tad-dubji espressi fl-Artikolu 96 tad-Deċiżjoni tal-ftuħ, ir-Renju Unit l-ewwel jgħid li jkun artifiċjali li l-ammont tal-għajnuna jitqies bħala l-valur sħiħ tal-faċilitajiet tal-Istat u tal-ammonti koperti mill-garanziji tal-Istat. Fil-fatt, NR jibqa jipposjedi assi ta’ kwalità għolja u li għandu jitqies il-kollateral ta’ kwalità tajba li tħallas lill-Istat fiż-żmien meta ġew ipprovduti l-arranġamenti tal-faċilità u tal-garanziji. Ir-Renju Unit jemmen li l-metodoloġija l-inqas artifiċjali hija li jiġu kwantifikati l-miżuri bl-użu ta’ livelli ta’ referenza bħal proposti finanzjarji li saru, ir-rati tat-Tpartit tal-Kreditu mhux Imħallas u t-tifrix tad-dejn subordinat. L-aktar nett, il-kwantum tal-għajnuna jista’ jiġi kkalkulat bl-użu tar-rata ta’ referenza uffiċjali tal-Kummissjoni li daħlet fis-seħħ fl-1 ta’ Lulju 2008.
5.2. IL-KUMMENTI TAR-RENJU UNIT DWAR ID-DUBJI LI TQAJMU FID-DEĊIŻJONI TA’ ESTENSJONI
EŻISTENZA TA’ GĦAJNUNA
(59)
Fir-rigward tal-applikabilità tal-IAC għall-qsim, l-awtoritajiet tar-RU indikaw li ma jaċċettawx l-analiżi tal-Kummissjoni għal dawn ir-raġunijiet. L-ewwel nett, NR hu possedut kompletament mill-gvern, u bħala konsegwenza, b’differenza minn każijiet oħra fejn l-Istat jieħu t-telf fuq l-assi danneġġati minn bank privat jew billi jixtrihom jew billi jiggarantihom, ir-Renju Unit ma jistax jixtri l-assi danneġġati għaliex huma diġà fil-pussess tiegħu. It-tieni nett, l-awtoritajiet tar-RU huma tal-fehma li l-IAC huwa maħsub primarjament biex jittratta sitwazzjonijiet fejn teżisti ħafna inċertezza dwar l-esponiment tal-banek għal assi danneġġati kumplessi u mhux trasparenti. Il-prodotti tas-self b’ipoteka, it-titoli b’garanzija fuq ipoteki u l-assi tat-Teżor tal-NR, skont ir-Renju Unit, ma jaqgħux f’din il-kategorija. Finalment, l-awtoritajiet tar-Renju Unit jargumentaw li l-IAC jiffoka fuq il-prinċipju ta’ qsim tal-piżijiet, primarjament billi l-bank jieħu ċertu element tal-ewwel telf. Fil-każ tan-NR dan mhux possibbli għaliex l-Istat diġà għandu fil-pussess tiegħu l-assi kollha ta’ qabel il-qsim.
RESTORAZZJONI TAL-VIJABBILTÀ FIT-TUL
(60)
L-awtoritajiet tar-RU jindikaw fil-kummenti tagħhom li taw lill-Kummissjoni informazzjoni li turi l-vijabbiltà ta’ BankCo fil-pjan kummerċjali sottomess lill-Kummissjoni fl-10 ta’ Ġunju 2009 (29). Fil-pjan kummerċjali, il-vijabbiltà ta’ BankCo ġiet ittestjata għall-istress f’xenarju ta’ riċessjoni qawwija (qgħad li jitla’ għal 3,6 miljun fl-2011 u prezzijiet tad-djar li jaqgħu għal 50 % tal-ogħla prezzijiet tagħhom). It-test tal-istress juri l-vijabbiltà ta’ BankCo anki f’xenarju ta’ riċessjoni qawwija.
L-GĦAJNUNA LIMITATA GĦALL-KONTRIBUZZJONI MINIMA/AWTOKONTRIBUZZJONI
(61)
Fir-rigward tad-dubji tal-Kummissjoni dwar jekk l-għajnuna mogħtija lin-NR hijiex limitata għall-minimu meħtieġ, ir-Renju Unit iddisputa li l-pjan emendat ta’ ristrutturar joħloq bank ġdid superkompetittiv. Ir-Renju Unit jenfasizza li l-istruttura kapitali u l-finanzjament ta’ BankCo ġew ippjanati b’attenzjoni sabiex ikun vijabbli anki f’każ ta’ stress.
(62)
Skont ir-Renju Unit, mhuwiex il-każ li l-Istat għandu jaċċetta li jiffinanzja u jappoġġja kompletament it-telf ta’ AssetCo. Ir-Renju Unit jenfasizza li ma ngħatat l-ebda garanzija mill-Istat għall-assi ta’ AssetCo. Madankollu, l-awtoritajiet tar-RU indikaw li, […], jista’ jkun meħtieġ aktar appoġġ […].
(63)
Fir-rigward tal-awtokontribuzzjoni ta’ NR għar-ristrutturar, l-awtoritajiet tar-RU jenfasizzaw li l-limiti fuq is-self u l-politika redenzjoniattiva ta’ amortizzazzjoni fil-pjan inizjali ta’ ristrutturar kienu maħsuba bħala miżuri kompensatorji aktar milli bħala awtokontribuzzjoni. Fir-rigward tal-limitu fuq is-self b’ipoteka, ir-Renju Unit jargumenta li s-suq tas-self b’ipoteka tar-RU għandu l-kapaċità ristretta minħabba l-kriżi finanzjarja u ekonomika u li ż-żieda proposta fis-self minn BankCo hija limitata u ma taffettwax ħażin il-kompetituri tiegħu. Fir-rigward tal-programm attiv ta’ redenzjoniamortizzazzjoni tas-self b’ipoteka, dan kien qed ikabbar iżżejjed il-limiti fil-provvista ta’ self b’ipoteka fis-suq tar-RU (li jammonta għal 40 % tat-tnaqqis fis-self ġdid). Ir-Renju Unit huwa tal-opinjoni li NR ikkontribwixxa għar-ristrutturar permezz tal-bejgħ tal-portafoll tiegħu tas-Self b’Ipoteka bir-Rilaxx tal-Ekwità tad-Dar (minn hawn ‘il quddiem “HERM”) għal madwar 2.2 biljun GBP, tat-telf tar-ristrutturar li sofra u […].
LIMITAZZJONI TAL-EFFETTI NEGATTIVI MIFRUXA/MIŻURI LI JILLIMITAW IT-TFIXKIL TAL-KOMPETIZZJONI
(64)
Ir-Renju Unit jindika fis-sottomissjoni tiegħu li jemmen li ż-żieda fis-self imbassra għal BankCo probabbilment mhux se jkollha effett fuq is-suq tas-self b’ipoteka jew il-kompetituri ta’ BankCo minħabba li l-kapaċità fis-suq hija ristretta. Iż-żieda fil-kapaċità tas-self ta’ BankCo għandha tnaqqas daqsxejn dan it-tħassib, iżda għandha tħalli biżżejjed domanda għall-oħrajn. Ir-Renju Unit jikkunsidra wkoll bħala improbabbli li BankCo iżid is-self b’mod rapidu, wara l-qsim u l-ħruġ mit-TPO, minħabba li jkun xorta jrid jikseb il-finanzjament meħtieġ biex jiffinanzja s-self il-ġdid. Fl-aħħar ir-Renju Unit jinnota li BankCo m’għandux ikollu aċċess privileġġat għall-pool ta’ klijenti li jibqa’ f’AssetCo.
(65)
Fir-rigward tal-ammont ta’ għajnuna, ir-Renju Unit ma jaċċettax is-suġġeriment tal-Kummissjoni li dan jista’ jiġi determinat bit-tnaqqis tal-valur fis-suq tal-assi ta’ AssetCo mill-valur tal-kontijiet tagħhom. Din il-metodoloġija, fl-opinjoni tar-Renju Unit, tagħti stima żejda tal-ammont ta’ kwalunkwe għajnuna mogħtija lil BankCo. Ir-Renju Unit iqis li għandha ssir differenza bejn l-għajnuna mogħtija lil BankCo u dik mogħtija lil AssetCo u li l-għajnuna lil AssetCo mhux neċessarjament tibbenefika lil BankCo. L-ammont tal-għajnuna għal BankCo għandu jirrifletti l-impatt kompetittiv ta’ BankCo fuq il-kompetituri tiegħu, ħaġa li mhijiex riflessa fil-metodoloġija proposta mill-Kummissjoni.
(66)
Fir-rigward ta’ AssetCo, il-metodoloġija proposta mill-Kummissjoni, skont ir-Renju Unit, hija bbażata fuq l-ipoteżi li r-Renju Unit se jkopri d-differenza bejn il-valur tal-kontijiet u l-valur fis-suq tal-assi. Dan mhux korrett għaliex il-garanziji tar-Renju Unit ikopru d-differenza bejn il-valur aħħari tal-assi ta’ AssetCo u l-valur tal-kontijiet tal-obbligazzjonijiet tiegħu (jiġifieri, jekk l-assi ma jrendux biżżejjed biex ikopru l-obbligazzjonijiet kollha, ir-Renju Unit ikopri d-differenza).
(67)
Skont ir-Renju Unit, il-metodoloġija korretta għall-istima tal-ammont ta’ għajnuna mogħti lil BankCo hija s-somma tal-valur tal-kontijiet ta’ kwalunkwe injezzjonijiet diretti ta’ kapital flimkien mal-valur ta’ kwalunkwe garanziji eżistenti meta jitqiesu t-tariffi mħallsa għalihom flimkien mal-valur tal-benefiċċju li kiseb BankCo mill-kont tas-self b’ipoteka ta’ kwalità għolja flimkien mal-valur inkrementali għal BankCo tat-teħid tal-kont tad-depożiti bl-imnut ta’ NR.
(68)
L-ammont ta’ għajnuna mogħtija lil AssetCo, skont ir-Renju Unit, hija d-differenza bejn il-valur totali tal-għajnuna mogħtija lil NR, neqes l-għajnuna mogħtija lil BankCo permezz ta’ AssetCo.
5.3. IL-KUMMENTI TAR-RENJU UNIT DWAR L-OSSERVAZZJONIJIET TAL-PARTIJIET INTERESSATI FID-DEĊIŻJONI TAL-FTUĦ
(69)
Fir-rigward tat-tħassib tat-terzi partijiet dwar iż-żieda fid-depożiti bl-imnut, ir-Renju Unit issottometta dawn il-kummenti.
(70)
Skont ir-Renju Unit, il-kummenti tat-terzi partijiet dwar il-prezzijiet tal-prodotti tat-tfaddil ma jikkunsidrawx it-tnaqqis fil-bażi tad-depożiti bl-imnut ta’ NR wara l-ħatfa tal-bank f’Settembru 2007. Sabiex tiġi stabbilizzata l-karta tal-bilanċ ta’ NR, dan għandu jitħalla jibni l-bażi tad-depożiti bl-imnut tiegħu. Ir-Renju Unit jenfasizza li jeżisti limitu tas-sehem tas-suq tar-RU ta’ 1,5 % fuq id-depożiti bl-imnut. Dan il-limitu għandu jevita li NR jipprezza f’mod aggressiv iżżejjed u għandu fl-istess ħin jillimita l-impatt li NR għandu jkollu fuq is-suq tat-tfaddil. Ir-Renju Unit qal ukoll li NR ma segwix strateġija ta’ prezzar aggressiva fil-prodotti tad-depożitu bl-imnut tiegħu, xhieda ta’ dan hu l-fatt li NR ma ġiex fost l-ogħla 3 fit-tabella tat-tfaddil ta’ Moneyfacts minn meta ġie introdott il-Qafas Kompetittiv.
(71)
Barraminnhekk, ir-Renju Unit jargumenta li t-twaqqif ta’ limiti addizzjonali fuq l-ipprezzar tal-prodotti tat-tfaddil tiegħu għandu jimpedixxi lil NR milli jikseb il-finanzjament meħtieġ biex jappoġġja s-self ġdid ippjanat. Dan għandu jhedded ukoll il-kapaċità ta’ NR li jissodisfa l-obbligi tiegħu taħt it-TPO u għandu jimpedixxi lil NR milli jirreaġġixxi għal avvenimenti li jistgħu jaffettwaw ħażin il-pożizzjoni ta’ finanzjament tiegħu.
(72)
Fir-rigward tal-Qafas Kompetittiv, fis-seħħ mill-31 ta’ Marzu 2008, l-awtoritajiet tar-RU indikaw li r-restrizzjonijiet fuq l-aġir fil-Qafas jillimitaw b’mod suffiċjenti lil NR fil-mod li jikkompeti fis-swieq tar-RU.
5.4. KUMMENTI TAR-RENJU UNIT DWAR L-OSSERVAZZJONIJIET TAL-PARTIJIET INTERESSATI FID-DEĊIŻJONI TA’ ESTENSJONI
(73)
Sabiex jindirizzaw it-tħassib tal-Kummissjoni stabbilit fid-Deċiżjoni ta’ estensjoni u l-kummenti ta’ terzi partijiet, l-awtoritajiet tar-RU bidlu l-pjan emendat ta’ ristrutturar. Dawk il-bidliet ġew spjegati f’aktar dettall fl-Artikolu 2.2 ta’ din id-Deċiżjoni (premessi 27, 28 u 29).
6. EVALWAZZJONI
6.1. EŻISTENZA TA’ GĦAJNUNA
(74)
Il-Kummissjoni għandha tevalwa jekk il-miżuri introdotti jew modifikati bil-pjan emendat ta’ ristrutturar jikkostitwux għajnuna mill-Istat. L-Artikolu 87(1) tat-Trattat jipprovdi li kwalunkwe għajnuna mogħtija minn Stat Membru jew permezz tar-riżorsi tal-Istat f’kwalunkwe forma li tgħawweġ jew thedded li tgħawweġ il-kompetizzjoni billi tiffavorixxi ċerti intrapriżi jew il-produzzjoni ta’ ċerti prodotti hija, safejn taffettwa l-kummerċ bejn l-Istati Membri, inkompatibbli mas-suq komuni.
(75)
Fir-rigward tal-miżuri approvati diġà mill-Kummissjoni bħala għajnuna ta’ salvataġġ fiż-żewġ Deċiżjonijiet preċedenti li għandhom x’jaqsmu ma’ dan il-każ (jiġifieri, l-miżuri (i), (ii) u (iii) kif imsemmi fil-premessa 30; il-garanziji fuq id-depożiti bl-imnut u bl-ingrossa u l-faċilità ta’ likwidità tal-BoE/HMT), il-Kummissjoni diġà kkonkludiet li dawk il-miżuri jikkostitwixxu għajnuna mill-Istat favur NR. Il-Kummissjoni tosserva wkoll li BankCo se jkollu aċċess għall-iskemi li r-Renju Unit introduċa għall-banek matul il-kriżi finanzjarja u li diġà ġew approvati mill-Kummissjoni safejn dawk l-iskemi għadhom fis-seħħ wara l-qsim (30).
(76)
Il-miżuri li għandhom jiġu evalwati f’din id-Deċiżjoni sabiex jiġi determinat jekk jikkostitwux għajnuna mill-Istat diġà ġew deskritti fil-premessa 30 ta’ din id-Deċiżjoni. Il-miżuri rilevanti huma għal NR il-miżuri (iv) u (v), għal BankCo il-miżuri (vi), (vii) u (viii) u, għal AssetCo, il-miżuri (ix)-(xii).
RIŻORSI TAL-ISTAT
(77)
Dawk il-miżuri kollha ġew finanzjati permezz tar-riżorsi tal-Istat minħabba li l-miżuri jikkonsistu f’self tal-gvern, fondi u garanziji finanzjati mill-Istat (31).
SELETTIVITÀ
(78)
Il-Kummissjoni għandha tevalwa wkoll jekk il-miżuri jagħtux vantaġġ selettiv lill-benefiċjarju jew il-benefiċjarji tal-għajnuna. Il-miżuri konċernati huma selettivi għaliex jibbenefikaw biss lil NR, BankCo u AssetCo.
VANTAĠĠ
(79)
Il-miżuri jagħtu vantaġġ lill-attività ekonomika ta’ NR kif immexxija minnu sal-qsim u s-suċċessuri tiegħu BankCo u AssetCo minn hemm ‘il quddiem.
(80)
NR għandu jagħmel profitt mill-applikazzjoni retroattiva ta’ tariffi aktar baxxi għall-faċilità ta’ likwidità tal-BoE/HMT u r-rimborż sussegwenti ta’ 156.4 miljun GBP lil NR wara l-approvazzjoni tal-Kummissjoni (miżura (iv)). Dan jagħti vantaġġ lil NR għaliex dawk it-tariffi huma taħt il-prezz tas-suq.
(81)
NR jibbenefika wkoll b’mod sinifikanti mill-impenn tal-HMT lejn l-FSA li għandu jopera ‘l fuq mir-rekwiżiti kapitali (miżura (v)) minħabba li, bħala riżultat, l-FSA: (1) ma talbitx lil NR jikkapitalizza mill-ġdid wara n-nazzjonalizzazzjoni, (2) ippermettiet lil NR jinkludi kapital Tier-2 fil-pożizzjoni kapitali regolatorja tiegħu f’Ġunju tal-2008 u (3) sussegwentement ippermettietlu jopera taħt ir-rekwiżiti tal-kapital regolatorju minn Lulju tal-2009 ‘il quddiem sal-qsim.
(82)
Fir-rigward tal-miżuri favur BankCo, il-Kummissjoni diġà kkonkludiet li l-garanzija fuq id-depożiti bl-imnut (il-miżura (vi)) tagħti vantaġġ lill-benefiċjarju tagħha, f’dan il-każ BankCo, meta tiġi approvata bħala għajnuna ta’ salvataġġ lil NR. Għalkemm il-garanzija għandha titneħħa […], il-vantaġġ għal BankCo xorta jibqa’ sakemm tibqa’ effettiva l-garanzija. Il-bidla fit-tariffa li għandha titħallas minn BankCo mhijiex konformi mal-kundizzjonijiet tas-suq. F’dan ir-rigward, il-firxa tas-CDS ta’ NR hija ferm ogħla minn 50 bps. Għaldaqstant għandu jiġi konkluż li l-miżura tagħti vantaġġ lil BankCo.
(83)
Fir-rigward tal-kontinwazzjoni tal-garanziji bl-ingrossa għal BankCo wara l-qsim sal-31 ta’ Diċembru 2010 (il-miżura (vi)), il-Kummissjoni diġà kkonkludiet li din ikkostitwiet vantaġġ meta ġiet approvata bħala għajnuna ta’ salvataġġ lil NR. Fir-rigward tal-bidliet fit-tariffa, mal-qsim, BankCo għandu jħallas rimunerazzjoni li hija konformi mar-rimunerazzjoni mħallsa minn banek oħra fil-kuntest tas-CGS tar-RU. Minħabba li r-rimunerazzjoni aċċettata mill-Kummissjoni fis-CGS hija taħt il-prezz tas-suq (iżda konformi mar-rakkomandazzjonijiet tal-Bank Ċentrali Ewropew) din tagħti vantaġġ lil BankCo.
(84)
Barraminnhekk, l-injezzjoni tal-kapital ta’ 1,4 biljun GBP forma ta’ ishma ordinarji f’BankCo (il-miżura (vii)) tagħti vantaġġ lilu, minħabba li, mingħajr dak il-kapital, BankCo ma kienx ikun jista’ jibda l-attivitajiet tiegħu.
(85)
Il-faċilità ta’ likwidità kontinġenti ta’ 1,5 biljun GBP ipprovduta lil BankCo (il-miżura (viii)) tagħti vantaġġ minħabba li din għandha tagħti lil BankCo sors ieħor ta’ likwidità li mhux disponibbli għal banek oħra. Il-faċilità ta’ likwidità kontinġenti hija maħsuba biex tipprovdi lil BankCo sorsi suffiċjenti ta’ finanzjament sakemm jinbiegħ mir-Renju Unit jew sakemm jiġu identifikati linji oħra ta’ finanzjament.
(86)
Fir-rigward ta’ AssetCo, il-Kummissjoni kkonkludiet fid-Deċiżjonijiet tal-ftuħ u ta’ estensjoni li l-garanziji bl-ingrossa (il-miżura (ix)) jikkostitwixxu għajnuna mill-Istat. L-estensjoni tal-garanzija bl-ingrossa […] għalhekk hija vantaġġ ieħor għal AssetCo.
(87)
Il-Kummissjoni diġà kkonkludiet fid-Deċiżjonijiet preċedenti tagħha (32) li l-faċilità ta’ likwidità tal-BoE/HMT tikkostitwixi għajnuna mill-Istat. Dik il-konklużjoni tapplika wkoll fiċ-ċirkostanzi ġodda ta’ żieda fl-ammont ta’ self mill-Istat lil AssetCo ta’ sa 10 biljun GBP u ż-żieda tal-perjodu tiegħu sa wara l-2020 (il-miżura (x)). Fir-rigward tar-rimunerazzjoni mħallsa għall-faċilità, AssetCo għandu jħallas rimunerazzjoni aktar baxxa għaliha (LIBOR + [10-60] bps, meta mqabbla mar-rata bażi tal-BoE + 150 bps + 10 bps tariffa tal-faċilità ta’ qabel), li hija aktar baxxa mill-prezz tas-suq u għalhekk tagħti vantaġġ lil AssetCo. Barraminnhekk, BankCo għandu jibbenefika miż-żieda fil-faċilità ta’ likwidità tal-BoE/HMT minħabba li ammont sinifikanti taż-żieda għandu jiġi trasferit minn AssetCo lil BankCo bħala flus kontanti.
(88)
L-injezzjoni ta’ kapital proposta f’AssetCo ta’ 1,6 biljun GBP (il-miżura (xi)) forma ta’ konverżjoni tad-dejn f’ekwità tagħti vantaġġ lil AssetCo.
(89)
Barraminnhekk, il-faċilità tal-kapital ta’ ħidma ta’ 2,5 biljun GBP (il-miżura (xii)) għandha tkun ta’ benefiċċju għal AssetCo minħabba li dan se jkollu likwidità biżżejjed […] biex jissodisfa l-obbligi tiegħu meta jkunu dovuti. AssetCo għandu jħallas xahar wieħed LIBOR +[10-60] bps għall-faċilità, li huwa ferm taħt ir-rata tas-suq peress li AssetCo huwa bank kważi mingħajr kapital.
(90)
Fl-aħħarnett, il-prinċipju tal-investitur tal-ekonomija tas-suq ma japplikax għal dawk il-miżuri peress li jsegwu diversi miżuri ta’ għajnuna ta’ salvataġġ favur NR. Barraminnhekk, kieku kien applikabbli, dak it-test ma kienx jiġi sodisfatt għaliex l-ebda investitur fis-suq kapitali ma kien jieħu dawk il-miżuri kollha biex iħaffef il-qsim ta’ BankCo u […] AssetCo. L-ebda operatur fl-ekonomija tas-suq li jkun f’sitwazzjoni bħall-Istat ma kien ikun kapaċi jżomm l-attività ekonomika (ta’ NR) mingħajr ma jikseb żieda sinifikanti ta’ kapital (l-FSA naqqset ir-rekwiżiti ta’ kapital normali tagħha biss għaliex l-Istat ikkommetta ruħu li jipprovdi kapital). Meta wieħed iqis is-sitwazzjoni fis-swieq, ma kienx ikun possibbli għal operatur tas-suq li jikseb dan il-finanzjament. Dan huwa konfermat mill-offerti għax-xiri ta’ NR sottomessi kemm minn Virgin kif ukoll mid-diriġenti ta’ NR fi Frar tal-2008 u li ġew deskritti f’aktar detall fid-Deċiżjoni tal-ftuħ. Iż-żewġ offerti kienu jiddependu fuq il-kontinwazzjoni tal-miżuri ta’ għajnuna mill-Istat, li jindika li mingħajr għajnuna mill-Istat l-ebda investitur privat ma kien ikun lest jixtri lil NR.
TFIXKIL TAL-KOMPETIZZJONI U EFFETT FUQ IL-KUMMERĊ BEJN STATI MEMBRI
(91)
Ġie konkluż ukoll li l-miżuri (iv)-(xii) fil-premessa 30 jistgħu jgħawġu l-kompetizzjoni u jaffettwaw il-kummerċ bejn l-Istati Membri.
(92)
Il-miżuri jippermettu […] ta’ ċerti assi ta’ NR, li jitpoġġew f’AssetCo, li hija kundizzjoni meħtieġa għall-ħolqien ta’ BankCo u l-implimentazzjoni tal-pjan kummerċjali tiegħu. BankCo, bħala suċċessur ta’ NR, ikun jista’ jkompli l-attivitajiet ta’ NR mingħajr il-piż tad-danni possibbli fuq l-assi ta’ kwalità aktar baxxa, peress li dawn tal-aħħar jibqgħu fil-karta tal-bilanċ ta’ AssetCo. Bħala riżultat, BankCo għandu vantaġġ fuq il-kompetituri tiegħu li huma ffaċċjati b’danni fuq l-assi ta’ kwalità aktar baxxa, li jridu jassorbu, li jillimita l-kapital disponibbli għas-self ġdid. BankCo, għall-kuntrarju, mhux se jkollu tnaqqis fil-bażi kapitali tiegħu minħabba dawn id-danni u t-tnaqqis fil-valur tal-portafoll tas-self b’ipoteka tiegħu. Dan huwa vantaġġ meta wieħed iqis l-ispiża għolja fil-preżent tas-self fis-swieq finanzjari. Barraminnhekk, BankCo se jkollu ħafna flus kontanti biex jiffinanzja s-self ġdid. Għalhekk ġie konkluż li l-miżuri (iv)-(xii) fil-premessa 30 iwasslu għal tfixkil tal-kompetizzjoni.
(93)
BankCo se jkun ukoll bank li jikkompeti fuq, fost affarijet oħra, is-suq tad-depożiti bl-imnut tar-RU u s-suq tas-self b’ipoteka tar-RU. F’dawk iż-żewġt iswieq, ċerti kompetituri huma sussidjarji ta’ banek barranin. Il-miżuri għalhekk jistgħu jaffettwaw il-kummerċ bejn l-Istati Membri.
IDENTIFIKAZZJONI TAL-BENEFIĊJARJU TAL-GĦAJNUNA
(94)
Il-Kummissjoni nnotat li r-Renju Unit għandu l-ħsieb li jintroduċi miżuri ta’ għajnuna ġodda u jemenda dawk eżistenti. Dawk il-miżuri għandhom jippermettu l-qsim ta’ NR f’żewġ entitajiet legali, BankCo u AssetCo. Mingħajr l-għajnuna provduta lil AssetCo, ma jkunx possibbli li jiġi trasferit il-portafoll ta’ self ta’ NR lilu. Bħala riżultat tal-għajnuna lil AssetCo, BankCo jista’ jkompli l-attività ekonomika ta’ NR, ħieles mill-piż tal-maġġoranza tal-portafoll tas-self ta’ NR li għandu jibqa’ f’AssetCo. Barraminnhekk għandu jirċievi ammont kbir ta’ flus kontanti minn AssetCo (li rċieva dan mill-Istat). BankCo għalhekk jista’ jitqies bħala l-benefiċjarju tal-miżuri kollha tal-Istat, inklużi dawk li jiffavorixxu lil AssetCo.
(95)
Taħt il-pjan emendat ta’ ristrutturar, AssetCo għandu jwettaq biss self limitat meħtieġ mill-obbligi kuntrattwali eżistenti, li jillimita sal-minimu s-sitwazzjonijiet fejn ikun qed jikkompeti ma’ banek oħra. Il-liċenzja bankarja tiegħu għandha tiġi rtirata wara l-qsim, u wara għandu jkompli jopera taħt liċenzja ta’ finanzjatur tas-self b’ipoteka. Dan għandu jippermetilu jopera taħt rekwiżiti ta’ kapital regolatorju aktar baxxi (1 %) meta mqabbla mal-banek. AssetCo għandu, skont l-awtoritajiet tar-RU, jirrealizza biss l-assi tiegħu kif jimmaturaw jew billi jbiegħhom fis-suq. AssetCo għandu juża l-qligħ minn dak il-bejgħ biex iħallas lura d-dejn tiegħu kif ikun dovut u jiffinanzja l-ispejjeż operattivi kontinwi tiegħu kif ukoll kwalunkwe obbligazzjonijiet tal-passat li jkun żamm.
(96)
Sabiex jiġi faċilitat […], AssetCo għandu jmexxi attivitajiet ekonomiċi, bħall-bejgħ tal-assi tiegħu u l-ġestjoni tad-dejn fuq il-portafoll tiegħu. Barraminnhekk, […] għandu għal perjodu ta’ żmien (sa mhux aktar tard mill-aħħar tal-2010) jipprovdi servizzi lil […]. Dan huwa meħtieġ, minħabba li wara l-qsim […] se jkun nieqes minn ċerti funzjonijiet operattivi li jibqgħu ma’ […] bħall-ġestjoni ta’ self b’ipoteka (wara l-ikkompletar), il-ġestjoni tad-dejn u l-infrastruttura u l-appoġġ tal-IT. Dawk is-servizzi għandhom jiġu provduti minn […] li […] fuq bażi kummerċjali (jiġifieri, […] għandu jħallas tariffa lil […]) u indirettament. […] Għalhekk ġie konkluż li AssetCo għandu jkompli ċerti attivitajiet ekonomiċi limitati wara l-qsim u għadaqstant għandu jitqies bħala benefiċjarju tal-miżuri ta’ għajnuna.
(97)
Fir-rigward ta’ NR, qabel il-qsim maħsub, NR seta’ jkompli jopera bl-għajnuna tal-garanziji fuq id-depożiti bl-imnut u bl-ingrossa tiegħu, faċilità ta’ likwidità tal-gvern u l-impenn mill-awtoritajiet tar-RU lill-FSA li jiżguraw li NR jopera ‘l fuq mir-rekwiżiti ta’ kapital regolatorju. Dan l-impenn mir-Renju Unit ippermetta lil NR jopera temporanjament taħt ir-rekwiżiti regolatorji sakemm twettaq il-qsim. NR għalhekk huwa l-benefiċjarju ta’ dawk il-miżuri. Kif indikat fuq fil-premessa 92, l-attivitajiet ekonomiċi ta’ NR għandhom jitkomplew minn BankCo.
KONKLUŻJONI
(98)
Abbażi ta’ dak imsemmi, ġie konkluż li l-miżuri (iv)-(xii) fil-premessa 30 jikkostitwixxu għajnuna mill-Istat.
6.2. AMMONT TA’ GĦAJNUNA
(99)
Fir-rigward tal-ammont ta’ għajnuna, l-awtoritajiet tar-RU għamlu diversi sottomissjonijiet dwar kif l-ammont ta’ għajnuna għandu jiġi kkalkulat fit-tweġibiet tagħhom għad-Deċiżjoni tal-ftuħ u d-Deċiżjoni ta’ estensjoni. Rigward is-suġġeriment mibgħut mir-Renju Unit dwar l-ammont ta’ għajnuna fid-Deċiżjoni tal-ftuħ, il-Kummissjoni tosserva li dawk is-sottomissjonijiet huma parzjalment ibbażati fuq il-miżuri ta’ għajnuna li hemm fil-pjan inizjali ta’ ristrutturar. Is-suġġerimenti mibgħuta mir-Renju Unit li jinkludu l-użu ta’ tifrix tas-CDS u tifrix fuq dejn subordinat, ukoll jonqsu milli jikkunsidraw li dak it-tifrix diġà jikkunsidra l-għajnuna mill-Istat mogħtija lil NR u n-nazzjonalizzazzjoni sussegwenti tiegħu. Dak it-tifrix għalhekk ma jirriflettix ir-riskju intrinżiku ta’ NR, mingħajr l-appoġġ sinifikanti tal-Istat.
(100)
Fir-rigward tas-suġġerimenti tar-Renju Unit dwar kif jiġi kkalkulat l-ammont ta’ għajnuna fit-tweġiba tiegħu għad-Deċiżjoni ta’ estensjoni, il-Kummissjoni tinnota li dawk is-suġġerimenti ma jidhrux li jikkunsidraw is-sitwazzjoni kurrenti fis-swieq finanzjarji.
(101)
F’dak il-kuntest, l-ebda wieħed mill-partijiet ma jikkontestaw li NR u s-suċċessuri tiegħu rċevew u għandhom jirċievu ammont konsiderevoli sew ta’ għajnuna, li jirrifletti l-bżonn għal ristrutturar estensiv u għal tnaqqis sinifikanti tal-preżenza tiegħu fis-suq.
6.3. KOMPATIBBILTÀ TAL-GĦAJNUNA
6.3.1. BAŻI LEGALI GĦALL-EVALWAZZJONI TAL-KOMPATIBBILTÀ
(102)
Kif indikat fid-Deċiżjoni ta’ estensjoni (Artikolu 4.2.1), il-Kummissjoni ma applikatx l-Artikolu 87(3)(b) tat-Trattat fid-Deċiżjoni tagħha tal-5 ta’ Diċembru 2007 fir-rigward tal-għajnuna ta’ salvataġġ mogħtija lil NR (33) jew fid-Deċiżjoni tal-ftuħ. Fil-fatt, l-għajnuna mogħtija dak iż-żmien ma tidhirx li kienet tittratta rvell fi Stat Membru sħiħ, iżda minflok kienet immirata speċifikament biex tindirizza problemi individwali speċifiċi għas-sitwazzjoni ta’ NR (34). F’dawk iċ-ċirkostanzi u skont il-każistika (35), il-Kummissjoni kkonkludiet li l-Artikolu 87(3)(b) tat-Trattat ma kienx applikabbli.
(103)
Madankolu, minn dak iż-żmien, il-Kummissjoni rrikonoxxiet li l-kriżi finanzjarja globali tista’ toħloq irvell serju fl-ekonomija tal-Istati Membri u li miżuri li jappoġġjaw il-banek kienu xierqa għall-irmedjar ta’ dan l-irvell fil-Komunikazzjoni dwar l-applikazzjoni tar-regoli dwar l-għajnuna mill-Istat għal miżuri li jittieħdu b’rabta ma’ istituzzjonijiet finanzjarji fil-kuntest tal-kriżi finanzjarja globali attwali (36) (minn hawn ‘il quddiem “Komunikazzjoni Bankarja”) tagħha, il-Komunikazzjoni dwar ir-rikapitalizzazjoni tal-istituzzjonijiet finanzjarji fil-kriżi finanzjarja preżenti: limitazzjoni tal-għajnuna għall-minimu meħtieġ u salvagwardji kontra tfixkil tal- kompetizzjoni mhux xierqa (37) (minn hawn ‘il quddiem “Komunikazzjoni dwar ir-Rikapitalizzazzjoni”), l-IAC u l-Komunikazzjoni rigward ir-ritorn għall-vijabbiltà u l-evalwazzjoni ta’ miżuri ta’ ristrutturar fis-settur finanzjarju fil-kriżi attwali skont ir-regoli tal-għajnuna mill-Istat (minn hawn ‘il quddiem “Komunikazzjoni dwar ir-Ristrutturar”) (38) tagħha. Għar-Renju Unit dan ġie konfermat fid-diversi approvazzjonijiet tal-Kummissjoni tal-miżuri li ttieħdu mir-Renju Unit biex jiġġieled il-kriżi finanzjarja (39). Għalhekk, kif indikat fid-Deċiżjoni ta’ estensjoni, il-bażi legali għall-evalwazzjoni tal-miżuri ta’ għajnuna għandha tkun l-Artikolu 87(3)(b) tat-Trattat.
6.3.2. EVALWAZZJONI TAL-KOMPATIBBILTÀ
(104)
Il-Kummissjoni stabbiliet li NR, BankCo u AssetCo għandhom igawdu minn diversi miżuri ta’ għajnuna mill-Istat. Dawk il-miżuri huma ta’ tipi differenti. Il-qsim ta’ NR jista’ jitqabbel ma’ miżura għal assi danneġġjati, waqt li l-injezzjonijiet tal-kapital huma rikapitalizzazzjonijiet. Qabel ma tevalwa l-pjan finali ta’ ristrutturar sottomess mir-Renju Unit li jinkludi dawk il-miżuri, il-Kummissjoni l-ewwel għandha tevalwa l-qsim ta’ NR fil-kuntest tal-IAC u r-rikapitalizzazzjonijiet fid-dawl tal-Komunikazzjoni dwar ir-Rikapitalizzazzjoni bil-għan li tivverifika jekk humiex konformi ma’ dawk il-Komunikazzjonijiet.
L-applikazzjoni tal-IAC
(105)
Fid-Deċiżjoni ta’ estensjoni l-Kummissjoni indikat li l-qsim ta’ NR jista’ jidher bħala tip ta’ miżura ta’ salvataġġ tal-assi li tibbenefika l-attivitajiet ekonomiċi ta’ NR li jibqgħu fis-suq permezz ta’ BankCo. Ir-Renju Unit issottometta numru ta’ osservazzjonijiet f’dan ir-rigward fil-kummenti tiegħu dwar id-Deċiżjoni ta’ estensjoni. B’mod partikolari qal li NR ġie nazzjonalizzat 100 %, li l-pjan tal-qsim ġie maħsub fi stadju aktar tard u li qabel il-qsim l-assi kienu fil-pussess tal-gvern. Dawk il-fatti, madankollu, ma jimpedixxux l-applikazzjoni tal-IAC, minħabba li l-effett tal-miżuri ta’ għajnuna meħuda mir-Renju Unit irriżultaw fil-ħolqien ta’ bank (BankCo) li huwa ħieles mill-assi danneġġjati tal-predeċessur tiegħu (NR).
(106)
Il-kundizzjonijiet speċifiċi li japplikaw għall-miżuri ta’ salvataġġ tal-assi huma stabbiliti fl-IAC (40). Skont l-Artikolu 5.2 tal-IAC, miżura ta’ salvataġġ tal-assi teħtieġ trasparenza ex-ante u għandha tipprovdi għal qsim xieraq tal-piżijiet segwit mill-istima korretta tal-assi eliġibbli u r-rimunerazzjoni korretta tal-Istat għall-miżura ta’ salvataġġ tal-assi sabiex tiġi żgurata r-responsabbiltà tal-azzjonisti.
(107)
It-trasparenza ex-ante timplika identifikazzjoni ċara tal-assi u tal-esponiment. Dan huwa meħtieġ għall-identifikazzjoni tal-ammont ta’ għajnuna fil-miżura ta’ salvataġġ tal-attività u biex jiġi aċċertat jekk l-għajnuna tkunx meħtieġa biex tindirizza problema temporanja jew jekk il-bank in kwistjoni jkunx teknikament insolventi.
(108)
Fir-rigward tal-istima tal-assi danneġġjati, l-Artikolu 38 tal-IAC jistipula li fejn l-istima tal-assi tidher partikolarment kumplessa, approċċi alternattivi jistgħu jiġu kkunsidrati bħall-ħolqien ta’ “bank tajjeb” jew sjieda pubblika ta’ bank (inkluża n-nazzjonalizzazzjoni). Fl-aħħar xenarju l-ebda stima ex-ante tal-assi ma tkun meħtieġa sakemm l-istima ssir maż-żmien fil-kuntest tar-ristrutturar jew tal-likwidazzjoni.
(109)
NR fil-fatt ġie nazzjonalizzat u b’hekk ta lir-Renju Unit, bħala sid ta’ NR, l-opportunità li jirrevedi u jinvestiga l-assi kollha ta’ NR.
(110)
Skont l-IAC, l-għan tal-istima hu li jiġi kkalkulat l-ammont ta’ għajnuna u b’hekk il-livell ta’ tfixkil tal-kompetizzjoni sabiex jiġi determinat kemm għandu jkun estensiv ir-ristrutturar. F’dan il-każ, ir-ristrutturar jista’ jitqies bħala estensiv “ħafna”. Stima ex-ante tal-assi, f’dan il-każ, m’għandhiex twassal għall-impożizzjoni ta’ rekwiżiti addizjonali mill-Kummissjoni fir-rigward tal-estent ta’ ristrutturar.
(111)
Minħabba dawn iż-żewġ elementi, mhux meħtieġ li ssir stima qabel il-qsim. Fir-rigward tal-istima tal-assi maż-żmien, il-[…] għandu jwassal għal stima ta’ dawk l-assi mis-suq maż-żmien.
(112)
L-Artikolu 41 tal-IAC jgħid fir-rigward tal-valur tat-trasferiment tal-assi danneġġjati li l-valur tat-trasferiment għax-xiri tal-assi jew il-miżuri ta’ assigurazzjoni tal-assi għandhom ikunu bbażati fuq il-valur ekonomiku veru tagħhom. Barraminnhekk, ir-rimunerazzjoni xierqa għall-Istat għandha tkun assigurata. Meta l-Istati Membri jqisu li jkun meħtieġ - l-aktar sabiex tiġi evitata l-insolvenza teknika - li jużaw valur ta’ trasferiment tal-assi li jaqbeż il-valur ekonomiku veru tagħhom, l-element ta’ għajnuna li hemm fil-miżura għandu jkun proporzjonalment akbar. Jista’ jiġi aċċettat biss jekk ikun akkumpanjat minn ristrutturar estensiv u l-introduzzjoni ta’ kundizzjonijiet li jippermettu l-irkuprar ta’ din l-għajnuna addizzjonali fi stadju aktar tard, pereżempju permezz ta’ mekkaniżmi ta’ treġġigħ lura. It-trasferiment tal-assi minn NR għal AssetCo għandu jsir skont il-valur tal-kontijiet. Il-valur ekonomiku veru tal-assi bħala riżultat tad-danni ikun aktar baxx mill-valur tat-trasferiment. Għalhekk l-effett ta’ salvataġġ tal-attività huwa konsiderevoli minħabba li BankCo ma jġorrx il-piżijiet ta’ dak it-telf. Skont l-Artikolu 41 tal-IAC, b’konsegwenza huwa meħtieġ ristrutturar estensiv tal-bank.
(113)
F’dan il-kuntest, mhux disputabbli li mingħajr għajnuna NR kien ikun teknikament insolventi. NR ġie nazzjonalizzat meta falla l-attentat tar-Renju Unit li jbiegħ lil NR lil terzi partijiet. Xhieda addizzjonali ta’ dan huma l-konċessjonijiet miksuba minn NR mill-FSA, l-ewwelnett biex jiġi inkluż il-kapital Tier-2 kollu tiegħu mal-pożizzjoni ta’ kapital regolatorju tiegħu u sussegwentement biex jopera taħt ir-rekwiżiti ta’ kapital regolatorju. Mis-sottomissjoni tal-awtoritajiet tar-RU jidher li kieku l-bank ma ġiex maqsum, kienet tkun meħtieġa injezzjoni ta’ kapital ta’ mill-anqas 6 biljun GBP (bħala paragun, qabel il-kriżi, il-kapital tal-bank kien anqas minn 2 biljun GBP) sabiex il-bank ikun vijabbli. Mingħajr l-intervent tal-Istat, il-qsim ta’ NR u l-kontinwazzjoni sussegwenti tal-attivitajiet ekonomiċi tiegħu minn BankCo ma kienux ikunu possibbli. Il-fatt li l-maġġoranza tal-assi ta’ NR jibqgħu f’AssetCo jippermetti lil BankCo jevita t-telf fuq dawk l-assi u t-tnaqqis sussegwenti tal-kapital tiegħu.
(114)
Il-kundizzjonijiet tal-Artikolu 41 tal-IAC jiġu sodisfatti billi jinkiseb ristrutturar estensiv (41) minħabba li l-attivitajiet ekonomiċi ta’ NR li jitkomplew minn BankCo għandhom jonqsu b’aktar minn 75 %. Barraminnhekk, ir-Renju Unit innazzjonalizza l-bank fi Frar tal-2008, u għalhekk jipposjedi 100 % tal-ishma. Permezz tat-tneħħija mill-bank it-tajjeb tas-self b’ipoteka ħażin, l-Istat iżid il-valur tal-bank it-tajjeb, li jippjana li jbiegħ fi […]. Bħala riżultat l-Istat għandu jgawdi mill-anqas parzjalment mis-salvataġġ tal-assi billi jbiegħ il-bank it-tajjeb għal prezz ogħla.
(115)
Fir-rigward tat-taqsim tal-piżijiet tal-ispejjeż relatati mal-assi danneġġjati bejn l-Istat, l-azzjonisti u l-kredituri, kemm l-azzjonisti ta’ qabel kif ukoll id-detenturi tal-kapital ibridu għandhom jikkontribwixxu għar-ristrutturar tal-bank sal-massimu possibbli minħabba li dawk ta’ qabel tneħħew (jiġifieri tilfu ammont sostanzjali tal-investiment tagħhom) bħala riżultat tan-nazzjonalizzazzjoni ta’ NR. Id-dententuri tal-kapital ibridu għandhom […] AssetCo. Bħala konsegwenza dawn mhux se jirċievu kupuni li huma diskreti u […]. Għalhekk mhux meħtieġ qsim addizzjonali tal-piżijiet (ara wkoll il-premessi 150 u 151).
(116)
Fir-rigward tar-rimunerazzjoni mħallsa għas-salvataġġ tal-assi, l-IAC jitlob li l-banek iħallsu xi forma ta’ rimunerazzjoni għas-salvataġġ tal-kapital miksub permezz tal-miżuri għall-assi danneġġjati. L-għan ta’ rimunerazzjoni mandatarja huwa doppju: biex jiżgura l-qsim tal-piżijiet u jiġi minimizzat it-tfixkil tal-kompetizzjoni. F’dan il-każ, il-qsim tal-piżijiet jinkiseb minħabba n-nazzjonalizzazzjoni ta’ NR (ara wkoll il-premessi 148 u 149). Fir-rigward tat-tieni għan, it-tfixkil tal-kompetizzjoni jista’ jitqies bħala minimizzat bħala riżultat tat-tnaqqis fid-daqs ta’ NR fil-kuntest tar-ristrutturar estensiv (ara wkoll il-premessi 156 et seq). Barraminnhekk, kwalunkwe benefiċċju li jista’ jgawdi BankCo bħala riżultat tal-miżura ta’ salvataġġ tal-assi għandu jiġi rkuprat mill-anqas parzjalment permezz tal-bejgħ tiegħu għal prezz ogħla. F’dawn il-kundizzjonijiet eċċezzjonali, huwa aċċettabbli li d-dħul mill-bejgħ tal-bank ikun forma ta’ rimunerazzjoni għall-Istat sal-punt li jnaqqas l-ispejjeż totali ta’ salvataġġ.
(117)
L-assi danneġġjati li jibqgħu f’AssetCo għandhom jiġu ġestiti esklussivament minn AssetCo, li għandu jkun separat u organizzazzjonalment indipendenti minn BankCo.
(118)
Għalhekk ġie konkluż li, minħabba r-ristrutturar estensiv previst, is-salvataġġ tal-assi favur BankCo huwa konformi mal-IAC.
L-applikazzjoni tal-Komunikazzjoni dwar ir-Rikapitalizzazzjoni
(119)
Ir-rikapitalizzazzjonijiet huma previsti kemm għal BankCo kif ukoll għal AssetCo. Skont il-Komunikazzjoni dwar ir-Rikapitalizzazzjoni, għandha titħallas rimunerazzjoni xierqa għar-rikapitalizzazzjonijiet.
(120)
Fil-każ ta’ BankCo, dan għandu jirċievi injezzjoni ta’ kapital ta’ 1,4 biljun GBP forma ta’ ishma ordinarji. Fir-rigward tar-rimunerazzjoni li trid titħallas għall-ishma ordinarji, ir-Renju Unit ikun diġa azzjonist ta’ 100 % tal-ishma ta’ BankCo meta jseħħ il-qsim. Injezzjoni addizzjonali ta’ kapital forma ta’ ishma ordinarji mhux se tbiddel il-parteċipazzjoni azzjonarja tar-Renju Unit f’BankCo. Kif diġà ġie osservat fir-rigward tal-miżura ta’ salvataġġ tal-assi fil-premessa 114, ir-Renju Unit innazzjonalizza lil NR u għalhekk jippossjedi 100 % tal-ishma. Barraminnhekk, il-fondi injettati għandhom jiġu rkuprati mill-anqas parzjalment permezz tar-rimunerazzjoni tal-ishma u l-bejgħ ta’ BankCo.
(121)
AssetCo se jkollu bżonn ta’ injezzjoni ta’ kapital ta’ 1.6 biljun GBP fix-xenarju ta’ każ ta’ stress biss. Dan m’għandux iħallas tariffa għar-rikapitalizzazzjoni, jekk din isseħħ. Bħala AssetCo […], għandu jbiegħ l-assi tiegħu fis-suq. Għandu juża d-dħul minn dak il-bejgħ biex iħallas lura lill-Istat, li huwa wieħed mill-kredituri prinċipali tiegħu permezz tal-faċilità ta’ likwidità tal-BoE/HMT. Id-dħul mhux se jibbenefika l-attività ekonomika ta’ AssetCo. Għalhekk, ir-rimunerazzjoni tal-Istat hija inerenti […].
(122)
Bħala konsegwenza, ġie konkluż li r-rikapitalizzazzjonijiet huma konformi mal-Komunikazzjoni dwar ir-Rikapitalizzazzjoni.
L-applikazzjoni tal-Komunikazzjoni dwar ir-Rikapitalizzazzjoni
(123)
Il-Komunikazzjoni dwar ir-Rikapitalizzazzjoni tistabbilixxi r-regoli tal-għajnuna mill-Istat applikabbli għar-ristrutturar tal-istituzzjonijiet finanzjarji fil-kriżi attwali. Skont il-Komunikazzjoni dwar ir-Ristrutturar, sabiex ikun kompatibbli mal-Artikolu 87(3)(b) tat-Trattat, ir-ristrutturar ta’ istituzzjoni finanzjarja fil-kuntest tal-kriżi finanzjarja attwali jrid:
(i)
iwassal għar-ritorn tal-vijabbiltà tal-bank;
(ii)
jinkludi awtokontribuzzjoni suffiċjenti mill-benefiċjarju (qsim ta’ piżijiet);
(iii)
ikun fih miżuri suffiċjenti li jillimitaw it-tfixkil tal-kompetizzjoni.
(i) Restorazzjoni tal-vijabbiltà fit-tul
(124)
L-Artikoli 9, 10 u 11 tal-Komunikazzjoni dwar ir-Ristrutturar jistabbilixxu li l-Istat Membru għandu jipprovdi pjan ta’ ristrutturar komprensiv u dettaljat li għandu jipprovdi informazzjoni kompleta dwar il-mudell kummerċjali. Il-pjan għandu jidentifika wkoll il-kawżi tad-diffikultajiet iffaċċjati minn istituzzjoni finanzjarja u l-alternattivi għall-pjan ta’ ristrutturar propost.
(125)
L-informazzjoni sottomessa mir-Renju Unit tissodisfa r-rekwiżiti tal-Komunikazzjoni dwar ir-Ristrutturar għaliex tipprovdi informazzjoni dwar id-diffikultajiet iffaċċjati minn NR, il-kawża tad-diffikultajiet u informazzjoni dwar il-mudell kummerċjali ta’ BankCo.
(126)
Fid-Deċiżjoni ta’ estensjoni l-Kummissjoni indikat li jidher li BankCo għandu jkun bank vijabbli wara l-qsim. Madankollu minħabba li ma kinitx irċeviet pjan kummerċjali li juri b’mod effettiv il-vijabbiltà ta’ BankCo, ma setgħetx tasal għal konklużjoni f’dan ir-rigward. Ir-Renju Unit issottometta pjan kummerċjali dettaljat fl-10 ta’ Ġunju 2009.
(127)
Skont il-pjan kummerċjali, BankCo għandu jkun bank vijabbli wara l-qsim kemm fix-xenarju tal-każ bażi kif ukoll dak ta’ stress. Dan għandu jibda’ b’karta tal-bilanċ konsiderevolment iżgħar ta’ [21-24] biljun GBP, paragunata ma’ dik ta’ NR ta’ GBP (104,3 biljun GBP fl-aħħar tal-2008), li għandha tikber għal [31-34] biljun GBP fl-2013. Il-karta tal-bilanċ fiha assi ta’ kwalità għolja ([9-12] biljun GBP ta’ flus kontanti u self b’ipoteka mhux mgħobbi li jiswa [7-11] biljun GBP). Il-portafoll ta’ self b’ipoteka trasferit lil BankCo għandu jkollu medja tal-LTV ta’ [62-67] %. L-obbligazzjonijiet ta’ BankCo jikkonsistu l-aktar mid-depożiti bl-imnut ta’ NR (19,3 biljun GBP) u depożiti bl-ingrossa limitati ħafna ([1-3] biljun GBP).
(128)
L-istrateġija kummerċjali ta’ BankCo għandha tkun aktar konservattiva minn dik ta’ NR. Din għandha tiffoka biss fuq is-suq bl-imnut tar-RU. BankCo għandu jopera bħala bank tas-self b’ipoteka u tat-tfaddil. It-teħid ta’ riskji tiegħu għandu jkun konservattiv, konformi mal-istrateġija kummerċjali tiegħu. BankCo għandu jimmira lejn klassifikazzjoni A/P1 waħda.
(129)
Fir-rigward tal-preżenza ta’ BankCo fis-suq tat-tfaddil u tas-self b’ipoteka tar-RU, BankCo m’għandux iżid il-preżenza tiegħu fis-suq. Bħala riżultat tar-ristrutturar, BankCo għandu jkun terz tad-daqs oriġinali ta’ NR. Is-self ġdid tiegħu għandu jkun limitat għal 9 biljun GBP fl-2010 paragunat ma’ 32,2 biljun GBP fl-2007, li jirrapreżenta sehem tas-suq ta’ madwar 1,5 %. Is-sehem tas-suq ta’ BankCo tas-self gross għandu jkun madwar [3-6] % paragunat ma’ 9,7 % qabel l-intervent tal-Istat.
(130)
Il-fondi użati għas-sottoskrizzjoni tas-self b’ipoteka residenzjali għandhom ikunu bbażati l-aktar fuq depożiti bl-imnut, li jibdew b’madwar [92-95] % tal-fondi totali bħala depożiti fl-2009 u jonqsu għal minimu ta’ madwar [68-71] % fl-2013 (paragunat ma’ anqas minn 30 % qabel il-kriżi). Id-dipendenza ta’ BankCo fuq il-finanzjament bl-ingrossa għandu jkun limitat għal madwar [22-35] % tal-assi tal-ipoteki tiegħu.
(131)
Barraminnhekk, l-LTV medju kkalkulat fil-mira ta’ BankCo fir-rigward tas-self ġdid għandu jkun ta’ [68-71] %, bl-ebda self ma jaqbeż [94-97] % LTV. Dan għandu jiffoka fuq self residenzjali, għal proprjetà okkupata mis-sid (madwar […] % tas-self totali) u għandu jwettaq ukoll xi self għal xiri ta’ proprjetà għall-kiri (madwar […] %). M’għandux jibqa’ jbiegħ il-prodotti Together (self b’ipoteka bl-LTV […] 125 % kombinat ma’ self mhux assigurat) u m’għandux iwettaq self kummerċjali. Is-self ta’ BankCo, mingħajr ma jitqies kwalunkwe impenn relatat mal-aġir, għandu jkun limitat mid-dipendenza tiegħu fuq id-depożiti bl-imnut għall-finanzjament tas-self tiegħu. BankCo għandu l-ħsieb li jsellef [6-9] biljun GBP fl-2010 u [6-8] biljun GBP kull sena fl-2011, l-2012 u l-2013.
(132)
BankCo, skont il-pjan kummerċjali sottomess mir-Renju Unit, hu mistenni li jerġa jsir profitabbli fil- […] bi dħul nett mill-imgħax f’każ ta’ bażi li jiżdied minn […] miljun GBP fl-2009 għal […] miljun GBP fl-2013, profitt (telf) wara t-taxxa ta’ madwar -[…] miljun GBP fl-2009 li jiżdied għal […] miljun GBP fl-2013 u dħul fuq ekwità (minn hawn ‘il quddiem “ROE”) wara t-taxxa ta’ -[…] % fl-2009 li jiżdied għal madwar [9-12] % fl-2013. F’każ ta’ stress id-dħul nett mill-imgħax għandu jiżdied minn […] miljun GBP fl-2009 għal [0,1-0,6] miljun GBP fl-2013, il-profitt (telf) wara t-taxxa għandu jinbidel minn -[…] miljun GBP fl-2009 għal […] miljun GBP fl-2013 u l-ROE għandu jinbidel minn -[…] % fl-2009 għal madwar […] % fl-2013. Barraminnhekk, skont ir-Renju Unit, dawk il-figuri mhumiex ‘il fuq mill-medja ġenerata mis-soċjetajiet tal-bini, il-kompetituri ewlenin ta’ BankCo.
(133)
Fir-rigward tal-pożizzjoni tal-kapital regolatorju tiegħu, BankCo għandu jkun kapitalizzat biżżejjed permezz tar-rikapitalizzazzjoni ta’ 1,4 biljun GBP wara l-qsim. Dan, flimkien mal-ammont konsiderevoli ta’ flus kontanti li għandu jirċievi, għandu jirriżulta fi proporzjon ta’ kapital ta’ Tier-1 ta’ aktar minn [48-53] % fiż-żmien tal-qsim, u jonqos għal madwar [16-21] % fl-2013 għaliex BankCo ikun żied is-self tiegħu bl-użu tal-ammont kbir ta’ flus kontanti li jkun irċieva u billi jtella’ finanzjament ġdid. BankCo huwa wkoll kapitalizzat biżżejjed […]. Skont il-pjan kummerċjali, BankCo jista’ […] ta’ […] biljun GBP-[…] biljun GBP f’xenarju diffiċli - waqt li jibqa’ vijabbli.
(134)
Fl-aħħar fir-rigward tal-likwidità, BankCo għandu l-ħsieb li jżomm proporzjon ta’ likwidità (flus kontanti fuq assi) ta’ ‘l fuq minn [19-22] % fl-2009-2013, li skont ir-Renju Unit huwa konformi mal-proporzjon miżmum mis-soċjetajiet tal-bini u ‘l fuq mill-medja għall-banek aktar diversifikati tar-RU (proporzjon ta’ likwidità ta’ bejn 5-10 %). Il-likwidità ewlenija miżmuma minn BankCo għandha tkopri [17-20] % tad-depożiti bl-imnut u madwar [3-6] xhur tal-maturitajiet bl-ingrossa.
(135)
Il-pjan fih ukoll informazzjoi dwar il-ħruġ ta’ BankCo mit-TPO, li għandu jkollu bħala konsegwenza l-possibbiltà għall-Istat li jirkupra parti minn jew il-flus kollha injettati f’ NR, BankCo u AssetCo.
(136)
Abbażi ta’ dak imsemmi, id-dubji tal-Kummissjoni li jibqgħu dwar il-vijabbiltà ta’ BankCo ġew ipplakati. Din il-konklużjoni hija konformi mal-evalwazzjoni inizjali tal-Kummissjoni u l-kummenti li rċeviet minn terzi partijiet fil-kuntest tad-Deċiżjoni ta’ estensjoni.
(ii) Awtokontribuzzjoni/qsim ta’ piżijiet
(137)
Il-Komunikazzjoni dwar ir-Ristrutturar tindika li kontribuzzjoni xierqa mill-benefiċjarju hija meħtieġa sabiex l-għajnuna tiġi limitata għall-minimu u sabiex jiġu indirizzati t-tfixkil tal-kompetizzjoni u l-periklu morali. Għal dak il-għan: a) kemm l-ispejjeż tar-ristrutturar kif ukoll l-ammont ta’ għajnuna għandhom jiġu limitati u b) hija meħtieġa awtokontribuzzjoni sinifikanti.
(138)
Il-prinċipji dwar l-awtokontribuzzjoni tal-bank benefiċjarju fl-istadju ta’ ristrutturar huma stabbiliti fl-Artikolu 3 tal-Komunikazzjoni dwar ir-Ristrutturar. Dan jitlob (i) li l-għajnuna għar-ristrutturar tiġi limitata għall-minimu biex tkopri l-ispejjeż meħtieġa għar-restorazzjoni tal-vijabbiltà; (ii) li l-bank benefiċjarju għandu juża safejn possibbli r-riżorsi tiegħu biex jiffinanzja r-ristrutturar, pereżempju, permezz tal-bejgħ tal-assi u (iii) li l-ispejjeż assoċjati mar-ristrutturar iħallsuhom ukoll kif xieraq dawk li investew fil-bank billi jassorbu t-telf bil-kapital disponibbli u billi jħallsu rimunerazzjoni xierqa għall-interventi tal-Istat. L-għan tal-qsim tal-piżijiet huwa doppju: biex jiġi limitat it-tfixkil tal-kompetizzjoni u biex jiġi indirizzat il-periklu morali (42).
Limitazzjoni tal-ispejjeż ta’ ristrutturar
(139)
Id-dubji tal-Kummissjoni dwar jekk l-għajnuna hijiex limitata għall-minimu meħtieġ għar-restorazzjoni tal-vijabbiltà fit-tul ta’ NR (BankCo) ġew sollevati (ara wkoll il-premessa 141). Fil-fatt, il-pjan ta’ ristrutturar finali ma jbassar kwalunkwe self ġdid ‘il fuq mil-livelli ta’ qabel il-kriżi jew kwalunkwe akkwisti ta’ negozji ġodda.
(140)
Il-flus kontanti trasferiti lil BankCo minn AssetCo mal-qsim għandhom jintużaw l-aktar għall-kisba ta’ mira ta’ self fl-2010 ta’ [6-9] biljun GBP. Ir-Renju Unit iqis li l-kisba ta’ dan il-livell ta’ self hija meħtieġa għall-istabbilizzazzjoni tas-suq tas-self b’ipoteka tar-RU, li ilu jsofru minn restrizzjonijiet ta’ provvista (notevolment bħala riżultat tas-self nett negattiv ta’ NR minħabba l-programm attiv tiegħu ta’ redenzjoni tas-self b’ipoteka), li b’hekk kabbar it-tnaqqis fil-prezzijiet tad-djar fir-RU. Il-mira ta’ self ta’ BankCo għall-2011 għandha tonqos ukoll għal [6-8] biljun GBP. Meta jitqies dan, l-ispejjeż ta’ ristrutturar jiġu limitati għall-minimu meħtieġ.
Limitazzjoni tal-ammont ta’ għajnuna, awtokontribuzzjoni sinifikanti
Awtokontribuzzjoni
(141)
Fit-tfassil tal-pjan ta’ ristrutturar, ir-Renju Unit għażel soluzzjoni li teħtieġ anqas għajnuna minn dik imbassra fil-pjan ta’ ristrutturar inizjali. Kif imsemmi fil-premessa 23, l-alternattiva għall-qsim ta’ NR kienet tkun il-kontinwazzjoni ta’ NR, li kienet teħtieġ injezzjoni ta’ kapital ta’ mill-anqas 6 biljun GBP (paragunat ma’ massimu ta’ 3 biljun GBP f’każ ta’ stress fil-pjan ta’ ristrutturar finali). Permezz tal-qsim, huwa meħtieġ anqas kapital għal BankCo u AssetCo flimkien, minħabba li AssetCo għandu jopera biss bħala finanzjatur tas-self b’ipoteka u bħala riżultat ta’ dan għandu jkun soġġett għal rekwiżiti ta’ kapital regolatorju aktar baxxi paragunat ma’ bank regolari. Il-qsim għalhekk jillimita l-għajnuna meħtieġa sabiex tiġi żgurata l-vijabbiltà ta’ NR.
(142)
Barraminnhekk, bħala riżultat tal-qsim, il-portafoll tas-self b’ipoteka ta’ BankCo għandu jkollu proporzjon ta’ LTV li jkun ogħla minn dak tal-maġġoranza tas-soċjetajiet tal-bini, li jistgħu jitqiesu bħala r-rivali l-aktar qrib tiegħu, u l-ROE ta’ BankCo għandu jibqa’ ferm taħt dak tal-banek u s-soċjetajiet tal-bini tar-RU sal-2013.
(143)
Barraminnhekk, fil-kondizzjonijiet tas-suq attwali r-riżultati tat-testijiet tal-istress għandhom jitqiesu sabiex tiġi aċċertata l-vijabbiltà tal-bank (43). F’dan il-kuntest, l-awtoritajiet tar-RU kkonfermaw li l-1,4 biljun GBP għal BankCo huwa r-rekwiżit ta’ kapital regolatorju minimu tal-FSA. Barraminnhekk, BankCo […]. Ir-Renju Unit wera li kieku kellhom jiġu trasferiti aktar assi danneġġjati lil BankCo, dan ikun jeħtieġ kontrabilanċ permezz ta’ injezzjoni ta’ kapital addizzjonali li tiġi provduta mill-Istat sabiex ma titpoġġiex fil-periklu l-vijabbiltà fit-tul tal-bank waqt li jkompli jagħti self limitat lill-ekonomija reali.
(144)
L-ispejjeż tar-ristrutturar jitħallsu mill-bank stess sal-massimu possibbli permezz tar-redenzjoni u d-disponiment tal-assi. L-ewwelnett, NR illimita l-ammont ta’ għajnuna meħtieġa billi inkoraġġixxa attivament lill-klijenti eżistenti jħallsu d-dejn tagħhom u jiffinanzjawhom mill-ġdid mal-kompetituri fil-perjodu minn April tal-2008 sal-bidu tal-2009. Permezz ta’ dan, NR tilef klijenti ta’ kwalità għolja, jiġifieri, dawk li kienu kapaċi jsibu bank li jsellifhom. Id-dħul li rriżulta mill-programm attiv ta’ redenzjoni tas-self b’ipoteka intuża għall-ħlas lura lill-Istat. Bħala riżultat, il-faċilità ta’ likwidità tal-BoE/HMT naqset minn 27 biljun GBP (fi tmien l-2007) għal 14,5 biljun GBP (fit-30 ta’ Ġunju 2009).
(145)
It-tieni, NR biegħ il-portafoll tal-HERM tiegħu għal madwar 2,2 biljun GBP. Din il-miżura ġġenerat fondi li ntużaw biex titħallas lura parti mill-faċilità ta’ likwidità tal-BoE/HMT. Id-dħul ta’ fondi huwa ċert għaliex il-miżura diġà twettqet.
(146)
NR naqqas ukoll l-għajnuna meħtieġa billi oriġina ammont baxx ħafna ta’ self b’ipoteka ġdid fl-2008 u l-2009 (3 biljun GBP u 1,3 biljun GBP sat-30 ta’ Ġunju 2009 rispettivament paragunat ma’ 32,3 biljun GBP fl-2007).
(147)
Fid-dawl ta’ dak imsemmi, ġie konkluż li d-dubji tal-Kummissjoni dwar jekk l-għajnuna kienetx limitata ġew sollevati u li l-awtokontribuzzjoni ta’ NR hija biżżejjed.
Qsim ta’ piżijiet
(148)
Fir-rigward tal-qsim ta’ piżijiet, il-Komunikazzjoni dwar ir-Ristrutturar titlob li l-ispejjeż tar-restrutturar ma jitħallsux biss mill-Istat iżda wkoll mill-investituturi u l-azzjonisti preċedenti tal-bank.
(149)
Rigward NR, il-bank ġie nazzjonalizzat u l-azzjonisti preċedenti tiegħu għandhom jitħallsu biss abbażi tal-valur tal-kumpanija mingħajr kwalunkwe appoġġ mill-Istat (44). Bħala konsegwenza, dan il-kumpens probabbli għandu jkun viċin iż-żero. Dan ifisser li l-azzjonisti preċedenti tneħħew u għalhekk jistgħu jitqiesu li appoġġjaw b’mod suffiċjenti l-konsegwenzi tal-falliment ta’ NR.
(150)
Barraminnhekk, id-detenturi tad-dejn subordinat ta’ NR għandhom jibqgħu ma’ AssetCo. Dan ifisser li għandhom jiġu kumpensati permezz tal-ammonti rkuprati mill-assi ta’ AssetCo. Bħala detenturi tad-dejn subordinat, […]. L-Istat, min-naħa l-oħra, għandu jkun kreditur prinċipali permezz tas-self (faċilità ta’ likwidità tal-BoE/HMT u l-faċilità tal-kapital imħaddem) li pprovda lil AssetCo. Għalhekk, […]. Barraminnhekk, NR riċentement iddeċieda li jiddiferixxi l-ħlas ta’ kupuni u l-ħlas fuq is-somma kapitali tal-istrumenti Tier 2 u Tier-1 relatati kumulattivi fejn ikollu d-diskrezzjoni li jagħmel dan. Ir-Renju Unit, barraminnhekk, impenja ruħu li AssetCo għandu jkompli jiddiferixxi dak il-ħlas wara l-qsim. […].
(151)
Bħala konsegwenza, il-periklu morali jiġi indirizzat b’mod xieraq permezz tal-awtokontribuzzjoni tad-detenturi preċedenti tal-kapital tal-bank.
(152)
Għaldaqstant ġie konkluż li NR u s-sidien tal-kapital tiegħu kkontribwew għar-ristrutturar sal-punt massimu.
(iii) Miżuri li jillimitaw it-tfixkil tal-kompetizzjoni
(153)
Il-Kummissjoni, fid-Deċiżjoni ta’ estensjoni tagħha, esprimiet dubji dwar jekk il-miżuri proposti mir-Renju Unit biex jillimitaw it-tfixkil tal-kompetizzjoni kienux biżżejjed biex ipaċu t-tfixkil tal-kompetizzjoni kkawżat mill-preżenza kontinwa tal-attivitajiet ekonomiċi ta’ NR fis-suq permezz ta’ BankCo. Dan it-tħassib inħass ukoll minn terzi partijiet, li ġibdu l-attenzjoni lejn il-pożizzjoni b’saħħitha ta’ BankCo fis-suq tas-self b’ipoteka u tat-tfaddil tar-RU u ssuġġerew miżuri biex jiġi rimedjat it-tfixkil tal-kompetizzjoni kkawżat minn BankCo.
(154)
Fir-rigward tal-miżuri li jillimitaw it-tfixkil tal-kompetizzjoni, il-Komunikazzjoni dwar ir-Ristrutturar tindika li l-Kummissjoni għandha tqis fl-evalwazzjoni tagħha l-ammont ta’ għajnuna, il-livell ta’ qsim ta’ piżijiet u l-pożizzjoni li l-istituzzjoni finanzjarja għandha jkollha fis-suq wara r-ristrutturar. Abbażi ta’ dik l-analiżi, għandhom jitwaqqfu miżuri kompensatorji xierqa.
(155)
It-tfixkil tal-kompetizzjoni kkawżat minn NR huma sinifikanti. Is-suċċessur ta’ NR, BankCo għandu jkun finanzjat sew u ħieles mill-piż tas-self riskjuż li għamel NR fil-passat. Sabiex NR baqa’ jopera minn Settembru tal-2007 u sabiex jiġi faċilitat il-qsim, ammont kbir ta’ għajnuna kienet u se tkun meħtieġa. Madankollu, NR għandu jkun bank ferm iżgħar u r-RU waqqaf miżuri sinifikanti li jillimitaw it-tfixkil tal-kompetizzjoni.
(156)
L-ewwelnett, NR mhux se jibqa’ jkun l-istess entità ekonomika bħal ma kien qabel l-intervent tal-Istat. Dan ġie soġġett għal nazzjonalizzazzjoni u ristrutturar estensiv sew. Bħala riżultat, bank ferm iżgħar minn NR, BankCo, għandu jikkompeti fis-suq bl-imnut tar-RU. Wara l-qsim il-karta ta’ bilanċ ta’ BankCo għandha tkun madwar [17-22] % tal-karta tal-bilanċ ta’ NR tal-2007. Madankollu, minħabba li fi żmien il-qsim, il-bank għandu jkollu ħafna flus kontanti u jkun kważi esklussivament finanzjat minn depożiti bl-imnut li jippermettulu jikber malajr fl-ewwel snin, huwa aktar ġust li tintuża s-sitwazzjoni “stabbilizzata” fl-aħħar tal-perjodu ta’ ristrutturar sabiex jiġi evalwat id-daqs tat-tnaqqis fil-kobor. F’dak iż-żmien, il-karta tal-bilanċ għandha tkun inqas minn [30-35] % tad-daqs oriġinali ta’ NR fl-2007. Fir-rigward tad-daqs tal-bank fis-swieq wara r-ristrutturar, is-sehem tas-suq (abbażi tas-self ġdid gross) fuq is-suq tas-self b’ipoteka residenzjali għandu jkun madwar [3-6] % ([6-9] biljun GBP) sal-2013 paragunat ma’ 8 % fl-2007 (32,2 biljun GBP). Fis-suq tad-depożiti bl-imnut tar-RU, is-sehem ta’ BankCo m’għandux jaqbeż 1,5 % sa wara l-2013 (23 biljun GBP) paragunat ma’ 1,9 % qabel ma nqabad il-bank f’Settembru tal-2007. Dan juri li BankCo għandu jkun bank relattivament żgħir, mhux mexxej tas-suq. Jekk titnaqqas iżjed il-preżenza ta’ BankCo fis-suq tas-self b’ipoteka u tat-tfaddil tar-RU dan jipperikola l-vijabbiltà tiegħu.
(157)
Fl-2008 u l-2009 NR naqqas volontarjament is-self tiegħu sa livelli baxxi ħafna (3 biljun GBP fl-2008 u 1,3 biljun GBP matul l-ewwel nofs tal-2009 paragunat ma’ 32,2 biljun GBP fl-2007, ara t-Tabella 1) minħabba l-limiti fuq is-self tiegħu stabbiliti fil-Qafas Kompetittiv u billi nkoraġġixxa l-klijenti jittrasferixxu s-self tagħhom għand il-kompetituri permezz tal-programm attiv tiegħu ta’ self b’ipoteka. Dan tal-aħħar ikkawża tnaqqis fis-self nett matul l-2008 ta’ 25,4 biljun GBP. Bħala konklużjoni, NR naqqas il-preżenza tiegħu fis-suq tas-self b’ipoteka malli tħabbar il-Qafas Kompetittiv fl-aħħar tal-ewwel kwart tal-2008.
(158)
It-tieni nett, ir-Renju Unit, paragunat mal-pjan ta’ ristrutturar emendat, ħa l-miżuri biex iċekken il-karta tal-bilanċ ta’ BankCo, b’inqas flus kontanti u aktar assi riskjużi, billi naqqasha b’madwar 4 biljun GBP. BankCo għandu jkollu anqas kontanti u aktar self b’ipoteka u ta’ kwalità aktar baxxa. B’anqas flus kontanti, BankCo għandu jkun limitat fil-kapaċità li jislef. Il-bidliet li saru fil-karta tal-bilanċ mir-Renju Unit jikkontribwixxu biex jiġi ndirizzat it-tħassib espress minn terzi partijiet (ara l-Artikolu 4.2).
(159)
It-tielet nett, ir-Renju Unit ħa diversi impenji mal-Kummissjoni, bil-għan li tiġi limitata l-preżenza fis-suq ta’ BankCo, li ġew deskritti f’aktar dettall fl-Artikolu 5.4. Twaqqfu limiti fuq id-depożiti bl-imnut u s-self b’ipoteka ta’ BankCo. Dawn il-limiti għandhom jibqgħu fis-seħħ mill-anqas sa tmiem l-2011, irrispettivament minn jekk BankCo joħroġx mit-TPO, u possibbilment anki aktar jekk il-ħruġ mit-TPO iseħħ wara l-2011. Il-limiti jrażżnu l-kapaċità ta’ BankCo li jespandi b’mod aggressiv fis-suq.
(160)
F’dak il-kuntest, jenħtieġ li dawk il-limiti jibqgħu anki jekk il-ħruġ mit-TPO iseħħ qabel l-2011, waqt li BankCo jibqa’ jgawdi mill-għajnuna mill-Istat mogħtija lilu u lil AssetCo sabiex jiġi faċilitat il-qsim ta’ NR. L-għajnuna provduta tiżgura li BankCo ikollu pożizzjoni ta’ bidu tajba wara l-qsim. Ikun ħieles mis-self riskjuż tal-passat u jkun irċieva ammont konsiderevoli ta’ flus kontanti. BankCo għandu jkompli jgawdi mill-għajnuna wara l-qsim. Il-ħruġ bikri mit-TPO ma jikkumpensax totalment għat-tfixkil tal-kompetizzjoni minn BankCo, u b’hekk jiġġustifika għaliex il-limiti għandhom jibqgħu fis-seħħ mill-anqas sal-aħħar tal-2011.
(161)
Fir-rigward tat-tħassib li qajmu terzi partijiet dwar il-kapaċità ta’ BankCo li jirbaħ kontra l-kompetituri permezz ta’ strateġiji ta’ prezzar aggressiv, ir-Renju Unit impenja ruħu li BankCo jibqa’ barra mill-ogħla 3 tabelli ta’ Moneyfacts fir-rigward tas-self b’ipoteka dominanti (minbarra self b’ipoteka bi proporzjon ta’ LTV akbar minn 80 % jew prodotti għal xerrejja ġodda). It-tabelli ta’ Moneyfacts jinkludu dejta dwar l-ogħla 5 self b’ipoteka f’diversi segmenti li huma meqjusal-aħjar xirjiet fis-suq fil-mument konċernat. Għal banek iżgħar, huwa importanti li jkunu viżibbli fit-tabella ta’ Moneyfacts għaliex dan huwa mod effettiv kif jagħmlu kuntatt mal-klijenti. L-impenn tar-Renju Uni jiżgura li BankCo, għalkemm jibqa’ viżibbli, ma jistax joffri l-aħjar prezz fis-suq. Għaldaqstant, ir-rebħa potenzjali kontra l-kompetituri tiġi limitata matul is-snin meta BankCo jkun qed jiddependi l-aktar fuq l-għajnuna mill-Istat.
(162)
Barraminnhekk, ir-Renju Unit impenja ruħu li jbiegħ lil BankCo […]. Il-bejgħ ta’ BankCo għandu jippermetti lill-Istat jirkupra (parti mill-) fondi injettati f’NR. Ukoll, il-ħruġ fiż-żmien opportun mit-TPO jiżgura li terzi partijiet ikollhom il-possibbiltà li jixtru lil BankCo. F’dak ir-rigward, il-kompetituri ta’ NR ilmentaw, l-aktar, li waqt li jkun fit-TPO, ikun aktar faċli għal NR li jattira depożiti bl-imnut għaliex il-klijenti ikunu konxji li l-bank huwa appoġġjat mill-Istat. It-tmiem tat-TPO għandu jneħħi dan it-tfixkil tal-kompetizzjoni.
(163)
Ir-Renju Unit impenja ruħu wkoll li jneħħi l-garanziji fuq id-depożiti bl-imnut u bl-ingrossa għal BankCo sa […]. Bħala riżultat, BankCo m’għandux jibqa jgawdi pożizzjoni aktar vantaġġuża meta mqabbel mal-kompetituri tiegħu fir-rigward tad-depożiti bl-imnut u bl-ingrossa. Dan l-impenn għalhekk jindirizza t-tħassib tat-terzi partijiet dwar il-kontinwazzjoni tal-garanziji.
(164)
Fir-rigward tar-restrizzjonijiet fuq l-aġir, BankCo għandu jkun limitat fl-attivitajiet tiegħu permezz ta’ projbizzjoni fuq l-akkwisti u projbizzjoni fuq il-promozzjoni tal-garanziji tal-Istat u t-TPO. Dawn il-miżuri għandhom ikomplu sat-tmiem tat-TPO.
(165)
L-irtirar ta’ NR mid-Danimarka jista’ jitqies bħala miżura li tillimita t-tfixkil tal-kompetizzjoni, għaliex NR u bħala konsegwenza BankCo m’għandhomx jibqgħu jikkompetu f’dan is-suq.
(166)
Fl-aħħar nett, kwalunkwe tfixkil tal-kompetizzjoni minn AssetCo bħala riżultat tal-kontinwazzjoni tiegħu li jwettaq attivitajiet ekonomiċi limitati ikun limitat, kif ġie ikkonfermat mill-impenn tar-Renju Unit fil-punt (ix) tal-premessa 29. […], l-attivitajiet ekonomiċi tiegħu għandhom jonqsu u għaldaqstant jonqos ukoll it-tfixkil potenzjali tal-kompetizzjoni.
Monitoraġġ
(167)
L-Artikolu 46 tal-Komunikazzjoni dwar ir-Ristrutturar jindika li, sabiex jiġi verifikat jekk il-pjan ta’ ristrutturar ikunx qed jiġi implimentat sew, jenħtieġu rapporti regolari u dettaljati mill-Istat Membru. Għaldaqstant, ir-Renju Unit għandu jipprovdi lill-Kumissjoni b’dawn ir-rapporti kull sitt xhur, mid-data ta’ din id-Deċiżjoni.
7. KONKLUŻJONI
(168)
Il-kontinwazzjoni tal-miżuri (i)-(iii) wara l-qsim ta’ NR kif ukoll il-miżuri (iv)-(xii) stabbiliti fl-Artikolu 30 jitqiesu bħala assistenza fir-ristrutturar li għandha tiġi dikjarata kompatibbli mal-Artikolu 87(3)(b) tat-Trattat.
ADDOTTAT DIN ID-DEĊIŻJONI:
Artikolu 1
Din l-għajnuna li r-Renju Unit implimenta favur Northern Rock, BankCo u AssetCo, hija kompatibbli mas-suq komuni, soġġetta għall-kundizzjonijiet stabbiliti fl-Artikolu 2:
(i)
l-applikazzjoni retroattiva ta’ tariffa aktar baxxa fuq il-faċilità ta’ likwidità tal-Bank of England li aktar tard saret it-Teżor tar-RU (“il-faċilità ta’ likwidità tal-BoE/HMT”) u r-rimborż tat-tariffi żejda lil Northern Rock wara l-qsim ta’ Northern Rock f’BankCo u AssetCo;
(ii)
l-assigurazzjoni mit-Teżor tar-RU lill-Awtorità tas-Servizzi Finanzjarji li Northern Rock għandu jopera ‘l fuq mir-rekwiżiti ta’ kapital regolatorju;
(iii)
il-kontinwazzjoni tal-garanzija tal-Istat fuq id-depożiti bl-imnut ta’ BankCo;
(iv)
il-kontinwazzjoni tal-garanzija tal-Istat fuq id-depożiti bl-ingrossa ta’ BankCo;
(v)
ir-rikapitalizzazzjoni ta’ 1,4 biljun GBP ta’ BankCo;
(vi)
il-faċilità ta’ likwidità kontinġenti ta’ 1,5 biljun GBP għal BankCo;
(vii)
il-kontinwazzjoni tal-garanzija tal-Istat fuq id-depożiti bl-ingrossa ta’ AssetCo;
(viii)
iż-żieda fil-faċilità ta’ likwidità tal-BoE/HMT b’sa 10 biljun GBP sa massimu ta’ 23 biljun GBP;
(ix)
ir-rikapitalizzazzjoni ta’ 1,6 biljun GBP ta’ AssetCo; u
(x)
il-faċilità tal-kapital imħaddem ta’ 2,5 biljun GBP għal AssetCo.
Artikolu 2
Il-kundizzjonijiet imsemmija fl-Artikolu għandhom ikunu dawn:
(i)
għandu jkun hemm separazzjoni operattiva sħiħa bejn BankCo u AssetCo kemm jista’ jkun malajr u mhux aktar tard minn tmiem l-2010;
(ii)
self ġdid minn BankCo għandu jkun limitat għal 4 biljun GBP fl-2009, 9 biljun GBP fl-2010 u 8 biljun GBP fl-2011; fil-każ li BankCo jibqa’ fi Sjieda Pubblika Temporanja (minn hawn ‘il quddiem “TPO”) wara l-2011, limitu fuq is-self ta’ 8 biljun GBP għandu jibqa’ fis-seħħ sal-31 ta’ Diċembru 2013 jew sal-ħruġ mit-TPO, skont liema jseħħ l-ewwel;
(iii)
il-bilanċi tad-depożiti bl-imnut ta’ BankCo mar-Renju Unit, l-Irlanda u Guernsey għandhom jiġu limitati għal 20 biljun GBP sal-31 ta’ Diċembru 2011; fil-każ li BankCo jibqa’ fit-TPO fl-2012 u l-2013, il-limitu fuq id-depożiti bl-imnut għandu jkun 23 biljun GBP għall-2012 u 26 biljun GBP għall-2013 jew sal-ħruġ mit-TPO;
(iv)
BankCo m’għandux ikun fost l-ogħla tlett kategoriji ta’ self b’ipoteka ta’ Moneyfacts għal self b’ipoteka fissi jew varjabbli ta’ sentejn, 3 snin jew 5 snin (minbarra self b’ipoteka bi proporzjon tas-self għall-valur ta’ aktar minn 80 % u prodotti għal xerrejja ġodda) sal-31 ta’ Diċembru 2011 jew sal-ħruġ mit-TPO, skont liema jseħħ l-ewwel;
(v)
il-gvern tar-RU għandu joħroġ mis-sjieda ta’ maġġoranza ta’ BankCo […]; f’dan il-kuntest, jitqies li jkun hemm ħruġ mit-TPO jekk ir-RU ikun biegħ mill-anqas 50 % + 1 tal-ishma ta’ BankCo lil entità (jew entitatjiet) li mhumiex proprjetà ta’ jew ikkontrollati mill-Istat u r-RU ikun tilef il-kontroll fuq BankCo skont it-tifsira tar-Regolament (KE) Nru 139/2004;
(vi)
BankCo […] għandu jagħti notifika pubblika li l-garanzija fuq id-depożiti bl-imnut tar-RU għandha tiġi rilaxxata sa […] u li l-arranġamenti tal-garanziji bl-ingrossa relatati ma’ BankCo se jitneħħew mir-Renju Unit sal-31 ta’ Diċembru 2010;
(vii)
id-dejn subordinat eżistenti għandu jibqa’ f’AssetCo u l-ebda somma kapitali jew kupuni m’għandhom jitħallsu fuq l-istrumenti tad-dejn subordinat fejn AssetCo jista’ tagħmel dan kuntrattwalment, […];
(viii)
BankCo u AssetCo m’għandhomx iwettqu akkwisti ta’ ishma f’intrapriżi oħra jew jippromwovu l-arranġementi ta’ garanzija jew is-sjieda tal-Gvern;
(ix)
AssetCo m’għandux iwettaq kwalunkwe attività ekonomika ġdida minbarra l-attivitajiet meħtieġa għall-provvista ta’ appoġġ operattiv lil BankCo sakemm tiġi kompletata s-separazzjoni operattiva bejn BankCo u AssetCo […].
Artikolu 3
Ir-Renju Unit għandu jinforma lill-Kummissjoni, fi żmien xahrejn min-notifika ta’ din id-Deċiżjoni, dwar il-miżuri meħuda għall-konformità magħha. Barraminnhekk, ir-Renju Unit għandu, mill-adozzjoni ta’ din id-Deċiżjoni, jissottometti rapporti dettaljati kull sitt xhur dwar il-miżuri meħuda għall-konformità magħha.
Artikolu 4
Din id-Deċiżjoni hija indirizzata lir-Renju Unit tal-Gran Brittanja u lill-Irlanda ta’ Fuq.
Magħmul fi Brussell, it-28 ta’ Ottubru 2009.

Labels: 2
18
19
4